Integracija zapadnog Balkana u EU u interesu Praga i Beča - Glas Srpske\nSrna 18.05.2022 09:42\nPRAG - Češki premijer Petr Fijala i austrijski kancelar Karl Nehamer poručili su da je integracija zemalja zapadnog Balkana u EU u interesu Češke i Austrije, objavio je danas portal "Euraktiv".\nFijala i Nehamer sastali su se juče u Pragu i razgovarali o situaciji na zapadnom Balkanu, uključujući u BiH. "Svjetska javnost je skoncentrisana na rat u Ukrajini, dok se Balkanu ne daje toliko pažnje", izjavio je Nehamer nakon sastanka. Austrijski kancelar skrenuo je pažnju i na "veoma napetu" situaciju u BiH.\nNehamer je rekao da je potrebna pažnja EU i da ne bi volio da se Balkan osjeća kao da je Unija zaboravila na kandidaturu zemalja regiona za pristupanje evropskom bloku. Fijala je potvrdio da je pitanje zapadnog Balkana od velikog značaja za dolazeće predsjedavanje Češke Evropskom savjetu.\nPrag razmišlja o organizovanju samita o zapadnom Balkanu kada preuzme rotirajuće predsjedavanje Evropskom savjetu u julu, mada će to zavisiti od toga da li će Francuska, koja trenutno predsjedava Savjetu, sprovesti plan za organizovanje sastanka.\n"Zemlje Balkana suočene su sa nizom zahtjeva Evropske komisije. Ključno je za obje strane da se ovdje vidi jasan i pošten pristup", rekao je Fijala.\nOn je naglasio da EU što prije treba da dozvoli Ukrajini status kandidata za pristupanje bloku, uz napomenu da se u tom procesu moraju ispuniti svi potrebni uslovi.


DODIK: ZNAČAJNA POMOĆ DA SRPSKA OJAČA ZDRAVSTVENE KAPACITETE | SRNA\nBANjALUKA, 1. APRILA /SRNA/ - Srpski član Predsjedništva BiH Milorad Dodik izjavio je da je prvi veliki kontingent pomoći iz Srbije koji je stigao u Republiku Srpskoj u borbi protiv korona virusa veoma značajan za Srpsku da ojača svoje zdravstvene kapacitete.\n"Ovo je materijalno veoma vrijedna pomoć koju je Vlada Srbije obezbijedila Vladi Republike Srpske. U Srpsku će doći još dva do tri puta ovakva pomoć u kontinuitetu. Ovo je roba koja nije samo iz Srbije, već su je oni obezbjeđivali u Kini", rekao je Dodik kasno sinoć novinarima u Banjaluci, gdje je dočekao pomoć iz Srbije za Republiku Srpsku.\n"Pomoć će ići prvo tamo gdje je najpotrebnija, ali niko neće ostati bez novih respiratora. Mi namjeravamo da naručimo oko 500 respiratora za Republiku Srpsku, a do sada već imamo plaćenih 170 respiratora i samo je problem njihovog transporta", istakao je Dodik.\nOn je rekao da je ova pomoć realizovana na osnovu dogovora kojeg je prije sedam dana imao sa predsjednikom Srbije Aleksandrom Vučićem u Beogradu, navodeći da je ovo samo prva pošiljka koja sadrži 10 respiratora, 30.000 zaštitnih odijela za medicinski sektor i ostalo.\nOn je zahvalio predsjedniku Srbije za pomoć, ističući da se bez ličnog angažmana Vučića ovo ne bi desilo.\nDodik je naveo da se sinoć najmanje pet puta čuo sa Vučićem koji se interesovao da li je pomoć stigla.\n"Izražavam veliku zahvalnost Vučiću za ovu pomoć jer i Srbija ima svoje probleme i izazove, ali je Vučić jednom rekao `dok je Srbije biće i Republike Srpske` i u tom pogledu nećemo ostati izvan te pomoći", istakao je Dodik.\nDodik je rekao da Republika Srpska čini dodatne napore da obezbijedi još dodatnih medicinskih sredstava, ističući da su određeni kontingenti uplaćeni i da bi trebalo da stignu, ali da se dugo čeka na utovaru i polijetanje aviona.\n"LJudi u Republici Srpskoj znaju da se čine ogromni napori da se obezbijede sve pretpostavke kako bismo mogli parirati pogubnim posljedicama koje mogu da budu za jedan narod od virusa korona", istakao je Dodik.\nSrpski član Predsjedništva BiH je rekao da su vlasti Republike Srpske, zdravstveni sektor i bolnice maksimalno učinili da zaštite stanovništvo od zaraze, ističući da je Republika Srpska prva počela sa mjerama, ali da je potrebna još veća disciplina i da nema opuštanja.\n"Ovo je ozbiljna situacija do te mjere da niko nema pravo da ignoriše situaciju i da zbog svog komoditeta i potrebe da prošeta pravi gužve bilo gdje", upozorio je Dodik.\nOn je naglasio da ljudi treba da ostanu izolovani kod kuće, navodeći da je u Rusiji predsjednik Vladimir Putin naložio da za svako lice koje ima zarazu, a širi je i da ako se ustanovi nakon toga da je dvoje ljudi umrlo, bude izrečena kazna zatvora od sedam godina.\n"Ozbiljna je situacija sa virusom korona, treba pogledati šta se dešava u Njujorku, Italiji, Španiji, Francuskoj, u Njemačkoj", napomenuo je Dodik.\nOn je rekao da je Republika Srpska dovoljno snabdjevena i da ima dovoljno životnih namirnica obezbijeđenih do Nove godine, te da će se pomoći programima u sanaciji privrede Republike Srpske.\n"Da bismo mogli da se bavimo tim stvarima treba nam što manji broj ljudi koji će doći u naše bolnice", istakao je Dodik.\nOn je rekao da je ova pošiljka pomoći bespotrebno zadržana nekoliko časova na strani BiH od carine, ali da je riješeno i ovo pitanje jer je ljudima potrebno da nauče nove procedure i vide kako to sve funkcioniše.


Održana 2. vanredna sjednica Skupštine BPK Goražde\nNa početku 2. vanredne sjednice Skupštine Bosansko-podirnjskog kantona Goražde, a nakon intervencije poslanika Sinana Ligate (NBL), usvojen je zaključak o davanju ovlaštenja poslanici Editi Velić (DF) za vođenje današnje sjednice i potpisivanje akata sa 1. i 2. vanredne sjednice Skupštine.\nPrije usvajanja dnevnog reda, premijer Bosansko-podrinjskog kantona Goražde Emir Oković predložio je da se u dnevni red uvrsti Prijedlog odluke o izmjenama i dopunama Budžeta BPK Goražde za 2018. godinu.\nTakođer, on je predložio da se u okviru dnevnog reda razmatra i prijedlog zaključka o davanju saglasnosti na odluke premijera o prihvatanju ostavki ministra za finansije Nudžeima Džihanića i ministra za obrazovanje, mlade, nauku, kulturu i sport Damira Žuge koji su, zbog preuzimanja dužnosti poslanika u Skupštini Bosansko-podrinjskog kantona Goražde, podnijeli ostavke na ministarske funkcije.\nNakon što prijedlog o tome da se izmjene i dopune Budžeta BPK Goražde za 2018. godinu uvrste u dnevni red današnje sjednice nije usvojen, uslijedila je rasprava o uvrštavanju zaključaka o davanju saglasnosti na ostavke ministara. U toku rasprave o ovom pitanju, sazvana je sjednica privremene skupštinske Komisije za izbor i imenovanja, koja nije održana zbog nedostatka kvoruma.\nNakon ovoga, Skupština je, većinom glasova, usvojila predloženi dnevni red.\nPrije izglasavanja Odluke o privremenom finansiranju Bosansko-podrinjskog kantona Goražde za period 01.01-31.03.2018. godine, premijer Emir Oković povukao je prijedloge svih finansijskih dokumenata koje je Vlada dostavila prema Skupštini, zbog, kako je istaknuto, nedostatka saznanja o tome ko je predlagač odluka koje su bile na dnevnom redu današnje sjednice.\nKod glasanja o ovoj tački dnevnog reda, poslanica Aida Obuća (SDA) pojasnila je da se poslanici iz reda SDA nisu izjasnili zbog toga što ovaj prijedlog, kako je ovom prilikom naglašeno, nije podnesen od ovlaštenog predlagača i nije u skladu sa Zakonom o budžetima FBiH.\nNakon izglasavanja Odluke o privremenom finansiranju, poslanik Rasim Mujagić (LS) izjavio je da poslanici LS-a neće učestvovati u daljem radu Skupštine, a sjednicu su napustili i poslanici SDA , kao i SBiH.\nU nastavku sjednice, Skupština je većinom glasova usvojila odluke o davanju saglasnosti na odluke o privremenom finansiranju Zavoda zdravstvenog osiguranja i Službe za zapošljavanje Bosansko-podrinjskog kantona Goražde za period 01.01-31.03.2019. godine te utvrdila nacrte Budžeta i Zakona o izvršenju Budžeta Bosansko-podrinjskog kantona Goražde za 2019. godinu, po kojima će se javne rasprave obaviti u roku do 60 dana.


Delegacija Češke u poseti TOC-u\nPočetna » Arhiva vesti » Delegacija Češke u poseti TOC-u\nČetvoročlana delegacija Ministarstva odbrane Republike Češke na čelu sa gospodinom dr Liborom Soumar iz Naučnoistraživačkog instituta za fiskulturu i sport, koja boravi u zvaničnoj poseti Ministarstvu odbrane Republike Srbije i Vojsci Srbije, posetila je 02. novembra 2011. godine Tehnički opitni centar. Goste iz Češke je primio major dr Radovan Karkalić, pomoćnik direktora za naučnoistraživački rad, sa saraddnicima koji ih je upoznao sa osnovnim delatnostima naše kuće i mogućnostima ispitivanja sredstava naoružanja i vojne opreme, sa težištem na sredstvima ABHO.\nOsnovna tema razgovora je bila mogućnost saradnje u oblasti atomskobiološkohemijske odbrane, a pogotovu u domenu razvoja i ispitivanja sredstava za ovu namenu. U okviru samih razgovora gostima je prezentovan projakat "Unapređenje fiziološke podobnosti pripadnika Vojske Srbije u uslovima visokih ambijentalnih temperatura i primene visokotoksičnih materija", koji se trenutno realizuje u Tehničkom opitnom centru.\nTokom razgovora zaključeno je da je u narednom periodu neophodno nastaviti saradnju kroz konkretne oblike saradnje, a pre svega kroz zajedničko učešće na ovom projektu prilikom terenskih ispitivanja tokom leta 2012. godine u Republici Srbiji.


EU planira izradu strategije o infrastrukturnom povezivanju članica\nZastave EU ispred zgrade Evropske komisije u Briselu, 20.10.2020.\nMinistri inostranih poslova zemalja članica Evropske unije (EU) će, prema najavi, zatražiti od Evropske komisije (EK) da izradi plan o velikom infrastrukturnom projektu povezivanja država članica.\nOčekuje se da će Savet ministara na stastanku 12. jula zatražiti\nod EK i konkretan plan o “jedinstvenom narativu”, koji treba da sadrži prepoznatljivo ime brenda kao i logo, a koji bi trebao bi biti potpomognut kampanjom za veću vidljivost u javnosti.\nU nacrtu zaključaka koje ministri inostranih poslova treba da usvoje u pondjeljak 12. jula, piše da geostrateški pristup povezivanju ima dugoročne posledice na unapređenje ekonomske, spoljne i razvojne politike i bezbednosnih interesa EU i promociju vrednosti EU na globalnom nivou.\nPrema nacrtu zaključaka u koji Radio Slobodna Evropa (RSE) ima uvid, od država članica traži se da , po mogućnosti, do prvog kvartala 2022. godine identifikuju i sprovedu skup projekata sa velikim uticajem i vidljivim efektima na globalnom nivou.\nOva inicijativa je poslednja za prvo polugođe rada evropskih institucija koje\npokušavaju da se vrate na tradicionalni način funcionisanja nakon izbijanja pandemije COVID-19. Stoga se i u zaključcima ističe da je upravo kriza oko pandemije dalje razotkrila osnovni značaj povezanosti za ekonomski rast, sigurnost i otpornost.\n“Savet prepoznaje da investicije u održivu povezanost i kvalitetnu infrastrukturu mogu imati transformativni efekat na ekonomije i društva, posebno u kontekstu oporavka nakon COVID-19 koji doprinosi realizaciji Agende za održivi razvoj do 2030. i Pariškog sporazuma”, navodi se u nacrtu zaključaka.\nTakođe se dodaje da Savet ministara smatra da bi strateška primena agende povezivanja EU povećala konkurentnost Unije, doprinela diverzifikaciji lanaca vrednosti, smanjila stratešku zavisnost, uključujući kritične sirovine i zadovoljila potrebu za sigurnim i ljudski usmerenim digitalnim ekosistemom.


eKapija | Ko kontroliše investitore koji prekorače rok gradnje?\nIzvor: RTS | Nedelja, 13.03.2016.| 15:54\nKo kontroliše investitore koji prekorače rok gradnje?\nZakon o planiranju i izgradnji precizirao je još pre sedam godina da svi investitori moraju u roku od pet godina - od dana izdavanja građevinske dozvole - da pribave i upotrebnu dozvolu. Međutim, širom zemlje sve je više nedovršenih objekata, najviše u Beogradu. Obaveza evidentiranja takvih objekata nije određena zakonom.\nNa izuzetnim lokacijama u prestonici, na svakom koraku, poluzavršeni objekti u koje su uloženi milioni evra. Godinama se ne privode nameni, a građevinske dozvole davno su im istekle.\n- Kod izdavanja urbanističkih uslova, posebno za udarne gradske lokacije, trebalo bi da se definišu kriterijumi koji će možda da prinude investitore da brže i kvalitetnije završavaju započete investicije- kaže Vladimir Milovanović, generalni direktor "Energoprojekta".\nDok graditelj ne dobije upotrebnu dozvolu objekat se vodi da je u izgradnji, pa je za nadležne - pravno nepostojeći.\n- Služba koja je izdala građevinsku dozvolu ima obavezu da poništi rešenje za koje je protekao taj rok od pet godina. Ni po jednom važećem zakonu ne postoji obaveza evidentiranja takvih objekata već se prepušta da građevinski inspektor u okviru svojih ovlašćenja utvrdi i pokrene postupak za poništaj izdate građevinske dozvole- kaže Aleksandra Damnjanović, državni sekretar Ministarstva građevinarstva, saobraćaja i infrastrukture.\nGradska vlast trebalo bi da proverava ko od vlasnika nedovršenih objekata nije platio doprinos za korišćenje gradskog građevinskog zemljišta.\nGradski menadžer Goran Vesić ističe da u Beogradu ima oko 250.000 metara poslovnog prostora na lokacijama koje su dobili pojedini investitori a nisu ih priveli nameni za desetak godina.\n- Rešenje je da plaćaju mnogo viši porez nego ostali, što treba da bude neka vrsta pritiska na njih ili da prodaju te objekte nekome ko želi da gradi ili da ih završi, jer nedopustivo je da takvi objekti stoje nezavršeni- kaže Vesić.\nPrimera prekoračenja rokova gradnje u prestonici je mnogo - poput poslovnih objekata u blizini Predsedništva i Skupštine Srbije. Kako RTS saznaje, za njih su zainteresovani investicioni fondovi iz Afrike koji su nedavno postali i vlasnici dva tržnih centara "Delta City" i "Ušće".\n- Postoji dosta nezavršenih poslovnih centara kao što su pametna zgrada "Tri lista duvana" i mi smatramo da je to sledeći korak da će investitori pomoći našim lokalnim izvođačima da naprave i završe te objekte- kaže Uroš Grujić iz Američke kompanije za kapitalne investicije JLL.\nStručnjaci za ulaganja u nekretnine kažu da se mora stvoriti zakonski osnov kako bi se investitor naterao da završi započeti objekat. Red u građevinarstvu uveli su Češka, Poljska i Rumunija, u kojima više ne postoji problem višegodišnjih nezavršenih objekta. To se postiglo strogim kaznama, koje su iz godine u godinu bile sve veće.\nnezavršeni građevinski objekti\nizgradnja objekata u Srbiji\nDelta City Beograd\nzakoni u građevinarstvu\nJavni dug do kraja godine ostaje ispod 60%, tvrdi ministar finansija 16.09.2021.\nTokom septembra konkurs Svetske banke za stočare 16.09.2021.\nBelgijski privrednici zadovoljni poslovanjem u Srbiji, zainteresovani za povećanje ulaganja 16.09.2021.\nDonacija opreme kompanije Huawei tehničkim fakultetima vredna 170.000 EUR 16.09.2021.\nUdruženje naftnih kompanija predlaže promenu akciza na gorivo - Srbija u regionu ima najveće dažbine na dizel 16.09.2021.\nOtkrivamo sve o ugradnji solarnih panela - Koliko struje možete mesečno da proizvedete i koliko novca da uštedite 15.09.2021.\nČuveno odmaralište Mitrovac na Tari korak bliže kompletnoj rekonstrukciji - Traži se izvođač radova za uređenje enterijera planinarskog doma 12.09.2021.\n10° do 31°


Učesnici tribine "Srbija u simulakrumu evrointegracija" koja je u okviru serijala "Nije filozofski ćitati" održana na Filozofskom fakultetu u Beogradu, 28. marta 2019. (VOA)\nEvropska unija je u krizi i pred njom su različiti scenariji kako će se preurediti. Zbog toga Srbija za svoje reforme mora sama da se izbori i odluči se da li želi da reformiše sopstveno društvo, rečeno je između ostalog na tribini "Srbija u simulakrumu evrointegracija" koja je u okviru serijala "Nije filozofski ćitati" održana na Filozofskom fakultetu u Beogradu.\nNikola Samardžić, profesor Filozofskog fakulteta u Beogradu, primetio je da u Srbiji - kako u institucijama, tako i u medijima i javnosti uopšte - ne postoji prava raspava o Evropskoj uniji i o tome kakve su perspektive Srbije po pitanju ulaska u nju. Čak i u slobodnim medijima prisutniji su oni koji su protiv, dok sa druge strane "profesionalni lobisti" koji lobiraju za evropske integracije tako rade taj posao da i oni doprinose padu evroentuzijazma u javnosti.\n"Ne znamo koliko građana podržava ulazak u EU, istraživanja pokazuju oko pola, ali verujem da je procenat mnogo manji", rekao je Samardžić.\nOn je podsetio da je Evropa tokom poslednje decenije prošla kroz četiri velike krize: kroz svetsku ekonomsku krizu 2008; kroz krizu u Ukrajini "koja je otkrila odsustvo snage EU da se nosi sa Rusijom u strateško-bezbednosnim pitanjima"; kroz migracionu krizu "koja je izavala minimalne demokgrafske poremećaje" i konačno kroz Bregzit kao "posledicu toga što EU nije definisala napuštanje, ali ni izbacivanje onih koji ne poštuju pravila", rekao je Samardžić.\nEU je živi organizam koji se vremenom menja\nNekoliko scenarija pred EU\nIvan Vujačić, profesor Ekonomskog fakulteta u Beogradu i bivši diplomata, naglasio je da veruje da je EU neophodna Srbiji. Međutim, svi stubovi na kojima je počivala EU su okrnjeni ili su nestali - Hladnog rata više nema niti će ga biti bez obzira na odnose sa Rusijom, komunizam kao ideja je nestao, dok je socijalna država pod uticajem ekonomske krize počela da se krnji, zbog čega se zemlje koje su naknadno ušle u EU suočavaju sa stagnacijom, umesto očekivanim rastom, objasnio je Vujačić.\nOn je, citirajući prognoze šefa Evropske komisije Žana Kloda Junkera, rekao da se pred EU nalazi nekoliko scenarija - od toga da se nastavi po starom, ili da se EU vrati na osnove na kojima je osnovana i svede na carisnu uniju; do mogućnosti da se nadalje EU razvija u "više brzina" kao što je donekle već slučaj. Poslednja opcija federalizacija Evropske unije, dodao je Vujačić.\nVujačić je ocenio da od Srbije u EU 2025. "nema ništa" i da je odgovor na pitanje da li smo za evropske integracije zapravo odgovor na pitanje kakvo društvo želimo, dok je spoljnopolitički komentator Boško Jakšić ocenio da ne postoji spremnost za istinsko reformisanje države.\nJakšić rekao je da su u EU duboko sukobljene vrednosti lidera Poljske i Mađarske sa jedne i osovine Berlin-Pariz sa druge trane, pri čemu je Berlin oslabljen najavljenim povlačenjem Angele Merkel. "Ta kriza politike dovela je do toga da živimo u lošem svetu", rekao je Jakšić i podsetio da predsednik Srbije Aleksandar Vučić često govori o svojim "prijateljima" Viktoru Orbanu, Rečepu Tajipu Erdoganu i Vladimiru Putinu.\n"Jasno je da srpska vlast na meniju između dve Evrope bira Evropu koja nije liberalna, koja je još manje demokratska, a ko zna da li će sutra biti i slobodna", rekao je Jakšić.\nOvakva opozicija ne može da uvede Srbiju u EU\n"EU unuar sebe ima rast evroskepticizma i nezadovoljstva, a mi smo svedoci da i uz ovakve pojave evroskepticizam raste i ovde", rekao je Jakšić i zaključio da se udaljavamo od Evropske unije.\nGovoreći o evrointegracijama i opoziciji u Srbiji, Jakšić je ocenio da ona "ovakva kakva je nema velike šanse da nas uvede u EU". Rekao je da su ga evropske diplomate sa kojima je razgovarao pitale kako da podrže Savez sa Srbiju, kada bi to značilo da podržavaju lidere Dveri Boška Obradovića i Narodne stranke Vuka Jeremića, koji su "otvoreno protiv EU".\nEvropi se, tako, uskraćuje i ono malo mogućnosti koje ima, zaokupljena svojim problemima, da podrži vapaje za evropskim i liberalnim vrednostima i pravljenju slobodne i savremene demokratske države u Srbiji, rekao je Jakšić i dodao da bi Angela Merkel ponovo mogla da podrži Aleksandra Vučića, poredivši to sa situacijom u kojoj je vrlo nevoljno podržala i Mila Đukanovića u Crnoj Gori.


“Ruski san” ostavlja bez daha - Glas Srpske\n“Ruski san” ostavlja bez daha\nMilijana Latinović 24.08.2018 11:58\nBanjaluka - Vožnja dva motocikla u željeznoj kugli prečnika dva metra bila je vrhunac ovogodišnjeg bajk šoua u Rusiji na kome se okupilo više od 350.000 posjetilaca iz cijelog svijeta, među kojima i zaljubljenici u dvotočkaše iz Republike Srpske.\nTradicionalna manifestacija, koju svake godine organizuje poznati ruski Moto-klub “Noćni vukovi”, održana je 17. i 18. avgusta na planini Gasfort u Sevastopolju pod nazivom “Ruski san”.\nPotpredsjednik “Noćnih vukova” iz Srpske Goran Tadić, koji je na najvećem skupu bajkera učestvovao četvrti put, ne krije oduševljenje ovim veličanstvenim događajem.\n- Utisci se još nisu slegli, sve je bilo tako nestvarno. Čini mi se da je manifestacija “Ruski san” ove godine okupila najviše posjetilaca do sada, a akrobacije motorista nikoga nisu ostavile ravnodušnim - rekao je Tadić.\nIstiče da mu je posebna čast bio ponovni susret sa vođom “Noćnih vukova” Aleksandrom Zaldastanovim Hirurgom, koji je mjesecima smišljao šou na kojem je predstavljena uloga Rusije u odbrani čovječanstva od zla koje dolazi sa Zapada.\n- Na ovogodišnjem bajk šouu nije nam se, nažalost, pridružio predsjednik Ruske Federacije Vladimir Putin, koji je takođe član ovog najmoćnijeg moto-kluba na svijetu. Iako je sve bilo spremno za njegov dolazak u Sevastopolj i defile na kojem je učestvovalo više od 2.000 motorista, u posljednjem trenutku njegov dolazak je odgođen zbog sastanka sa njemačkom kancelarkom Angelom Merkel - rekao je Tadić.\nSa ovim zaljubljenikom u motore, rodom iz Brčkog, na najpoznatijem okupljanju bajkera učestvovali su i predsjednik “Noćnih vukova” iz Srpske Slobodan Tošić i sekretar kluba Dejan Đurković.\n“Noćni vukovi” osnovani su 1989. godine, a danas je to najmasovniji moto-klub na svijetu koji broji više od 5.000 članova i ima svoje ogranke i u Srpskoj i Srbiji. Članovi ovog najmoćnijeg moto-kluba poznati su kao velike patriote, koje motore ne voze samo iz ljubavi prema dvotočkašima, već i prema otadžbini.\nGoran Tadić ističe da na najpoznatijem bajk šouu na svijetu svake godine nastupaju i najpoznatiji ruski muzičari, a ove godine prisutni su uživali u melodijama srpske muzičke zvijezde Jelene Tomašević.\n- Svi su uživali u njenim hitovima, a ni ona ni njen suprug Ivan Bosiljčić nisu krili oduševljenje “Noćnim vukovima” - rekao je Tadić.


Izgrađeno dečije selo u kom je pristup vozilima zabranjen\nAnđela Aleksić, 07.12.2015. 0 1 min za čitanje\nGrađeno u skladu s lokalnom tradicijom i prilagođeno ekstremnim vremenskim uslovima, nastalo je bezbedno selo od 15 kuća za smeštaj dece bez roditelja.\nNemačka nevladina organizacija SOS kinderdorf, koja se bavi zbrinjavanjem dece širom sveta, ovaj put, za svoj projekat u afričkoj zemlji Džiboti, angažovala je firmu Urko Sanchez Architects. Dizajnerski tim je nakon upoznavanja s lokalnom arhitekturom i klimatskim uslovima, prešao na fazu formiranja koncepta koji su usmerili na tri ključna principa.\nPrva tačka odnosila sa na formiranje sredine koja će biti bezbedna za decu, okruženje bez automobila i prolaza većeg broja ljudi. U skladu sa ovim, omogućeno je formiranje uskih ulica i trgova na kojima bi deca mogla bezbedno i neometano da se igraju.\nDruga stavka odnosila se na zamisao da je potrebno organizovati što više otvorenog prostora sa jasno definisanim privatnim i javnim površinama.\nTreća tačka u konceptu odnosila se na ideju da se u izgrađenu celinu integriše što više vegetacije i da se budući stanovnici ohrabre i podstaknu da se sami brinu o svojim biljkama i drveću.\nSvaka od petnaest kuća u selu ima isti broj prostorija koje su samo raspoređene na različite načine. Prirodna ventilacija je u što većoj meri primenjena dok su odžaci postavljeni tako da šire toplotu samo gde postoji potreba za grejanjem, piše Designboom.\nNa izgradnji sela radili su lokalni izvođači u saradnji sa međunarodnim timom.\n#africko selo #decije selo #klimatski uslovi #selo #SOS kinderdorf #Urko Sanchez Architects #zatvorena forma\nKako biologija utiče na budućnost arhitekture


Dačić: Ključna zajednica opština - Dnevni list Danas\nMoram da konstatujem da i danas, posle gotovo četiri i po godine, nema napretka u sprovođenju obaveza preuzetih radi uspostavljanja Zajednice srpskih opština, kao ključnog dela Prvog sporazuma o normalizaciji odnosa.\n0Piše: FoNet 14. novembra 2017. 19.23\nFoto: EPA/ MAXIM SHIPENKOV (arhiva)\nŠto na naše iznenađenje nije ni pomenuto u izveštaju, izjavio je danas ministar spoljnih poslova Srbije Ivica Dačić.\nNa sednici Saveta bezbednosti Ujedinjenih nacija o Kosovu i Metohiji, Dačić je rekao da uspostavljanje ZSO za Srbiju predstavlja najvažnije pitanje, koje bi trebalo da doprinese unapređenju zaštite interesa Srba na Kosovu i Metohiji.\nCenjeni članovi Saveta bezbednosti, iskoristio bih i ovu priliku da pozovem predstavnike privremenih institucija samouprave u Prištini da pokažu iskrenu volju i posvećenost dijalogu i bez odlaganja pristupe uspostavljanju ZSO i izvrše preuzete obaveze, kako bi se najvažniji element Briselskog sporazuma konačno sproveo u delo, rekao je Dačić.\nTime bi izjave Ramuša Haradinaja da „dijalog nema alternativu“, kao i da „dijalog moramo vratiti ljudima, odnosno da je dijalog između naroda, a ne samo između političke elite“, dobile na kredibilitetu, smatra Dačić.\nEvidentan zastoj u dijalogu doveo je do niza problema u primeni postignutih dogovora, ukazao je Dačić.\nPriština i dalje krši odredbe Sporazuma o zvaničnim posetama, budući da su, bez valjanog razloga, bile zabranjene posete ministra prosvete, nauke i tehnološkog razvoja Mladena Šarčevića i direktora Kancelarije za Kosovo i Metohiju Marka Đurića, konstatovao je Dačić.\nOn je napomenuo da je predsednik Srbije Aleksandar Vučić pozvao građane Srbije na unutrašnji dijalog, koji je u međuvremenu institucionalizovan kroz formiranje radne grupe.\nTrajno rešenje za Kosovo i Metohiju preduslov je napretka za Srbiju, ali i za ceo region. Uvereni smo da je u odnosima sa Prištinom neophodan ozbiljan i odgovoran pristup, okrenut budućnosti, podvukao je Dačić.\nOn je poručio da Srbija želi da ponudi rešenje koje će doprineti stabilnosti regiona, političkoj saradnji i ekonomskom napretku, koje neće biti uzrok novih podela, nerazumevanja i sukoba, već prilika za istorijski dogovor sa albanskom zajednicom na Kosovu i Metohiji.\nImajući u vidu sve navedeno, želeo bih da iskoristim ovu priliku da apelujem na članice SB, kao i na predstavnike Prištine, da se svi zajedno fokusiramo na suštinska pitanja i postizanje trajnog i održivog rešenja za Kosovo i Metohiju, umesto da se bavimo tehničkim pitanjima poput dinamike i formata sastanaka, rekao je Dačić.\nNastojanja da se u ovom trenutku, kada pokušavamo da pronađemo dugoročno rešenje za ovaj problem, promeni dugogodišnji modalitet informisanja Saveta bezbednosti i celokupnog članstva o ovom važnom pitanju, stvaraju se samo nove podele u Savetu bezbednosti i produbljuju jaz između Beograda i Prištine i nikako ne doprinose stvaranju konstruktivne atmosferu za nastavak dijaloga, ocenio je Dačić.\nOn je napomenuo i da Srbija već deset godina konstantno ukazuje na opasnost jednostranih poteza i upozorio da priznanje jednostrano proglašene nezavisnosti može otvoriti „Pandorinu kutiju“ za mnoge druge separatističke i secesionističke pokrete u svetu.\nNažalost, svedoci smo takvih dešavanja u poslednje vreme i želim da ponovim da Srbija najoštrije osuđuje svaki pokušaj jednostranog proglašenja nezavisnosti i snažno podržava princip teritorijalnog integriteta i suvereniteta svih država, zaključio je Dačić.\nivica dacic, savet bezbednostiNjujork


Beta\t 7. decembra 2015. 08:50\n“Izvinjenje Bratislava Gašića kao gradjanina je njegova lična stvar, ali je nedopustivo da on ostane na javnoj funkciji ministra odbrane nakon reči koje je uputio novinarki Labović”, ocenio je SDS.\nSDS je takodje ocenila i da se članovi SNS-a i vladajuće koalicije ne ponašaju prvi put “prostački”.\n“Očigledno je da se radi o istoj nakaradnoj ličnoj i političkoj kulturi vladajuće koalicije, bilo da dolaze sa maskiranim pripadnicima oružanih snaga na konferenciju za novinare ili da se prostački odnose prema novinarima”, navela je SDS.\nU saopštenju, SDS je ukazao da posledice “nasilne i primitivne kulture” prevazilaze najnoviji incident u kome je učestvovao ministar Gašić i ugrožavaju demokratske i civilizacijske vrednosti u Srbiji.\nDodaje se da “nije dovoljno da nekadašnji radikali samo mehanički prihvate članstvo u EU kao strateški cilj, već je neophodno da i promene svoj vrednosni sistem i odnos prema ljudima”.\nReči “Volim novinarke koje lako kleknu”, Gašić je izgovorio dok se grupa novinara pripremala da uzme njegovu izjavu posle obilaska fabrike Prva petoletka, kada su neki od njih, medju kojima i novinarka B92, čučnuli da ne bi ometali snimatelje.


Dragan Bujošević: Za "Nemanjiće" uopšte ne brinem, reč "bre" ne postoji u seriji - MediaSfera\nGeneralni direktor Radio televizije Srbije Dragan Bujošević rekao je u intervjuu današnjim Večernjim novostima da su negativne ocene o seriji „Nemanjići“ na društvenim mrežama pokrenuli pojedinci koji su u „sukobu“ sa Javnim servisom.\n„Sud gledalaca u ovom trenutku ne postoji, saznaćemo ga, kao i za svaku drugu seriju, kada se završi emitovanje. Svi će imati dovoljno vremena da kažu ono što misle„, rekao je Bujošević, i podsetio da se reč „bre“ nije izgovorila u seriji, već se samo pojavila u tvitovima i u naslovima novinskih tekstova.\n„Za ovu seriju uopšte ne brinem, imamo odličan materijal, uradili smo veliki posao. Sramota je što do danas niko nije obradio taj period naše istorije“, ocenio je Bujošević.\nOn nije želeo da o seriji „Nemanjići“ ulazi u polemike s Programskim savetom, koji je od menadžmenta i uredničkog kolegijuma Javnog servisa, kako su preneli pojedini mediji, juče zatražio da se ne emituju naredni nastavci, dok se u internoj projekciji RTS ne odgleda cela serija, ili bar njena polovina.\nBujošević je juče izjavio da u dopisu koji je dobio od Programskog saveta RTS nigde ne piše da se traži da se serija „Nemanjići“ ne emituje dok članovi Programskog saveta ne pogledaju bar pet epizoda.\nIzvor: Večernje novosti, Nedeljnik\nTagoviDragan Bujošević Javni servis Nemanjići programski savet RTS serija


Južna Koreja protiv „malog NATO-a“ u Istočnoj Aziji - Sputnjik Srbija\n19:32 31 Maj 2020\nJužna Koreja protiv „malog NATO-a“ u Istočnoj Aziji\n11:55 07.06.2019 Preuzmite kraći link\nJužnokorejske vlasti smatraju nepoželjnim formiranje saveza sa SAD i Japanom, koji bi mogao da postane „mali NATO“ u Istočnoj Aziji, izjavio je predsednik Komiteta za severnu ekonomsku saradnju u administraciji predsednika Južne Koreje Song Jang Žil. Prema mišljenju stručnjaka, ovaj blok bi bio prvenstveno usmeren protiv Rusije i Kine, prenosi RT.\n„Predsednik Mun Džae In smatra da je dovoljan vojno-politički savez između Republike Koreje i SAD, koji će pomoći u rešavanju problema Korejskog poluostrva, ali administracija našeg predsednika veruje da je formiranje i jačanje Saveza Južna Koreja — SAD — Japan nepoželjna pojava, jer bi takav blok mogao da predstavlja ’mali NATO‘ u Istočnoj Aziji“, rekao je Song Jang-Žil.\nPodsetimo, početkom juna predstavnici SAD, Japana i Južne Koreje sastali su se na konferenciji o bezbednosti u azijsko-pacifičkoj regiji, koja je održana u Singapuru. Strane su izrazile spremnost da ojačaju trilateralnu saradnju u cilju rešavanja problema na Korejskom poluostrvu. Zemlje su potpisale zajedničku izjavu, prema kojoj će se zalagati za potpuno nuklearno razoružanje u regionu, prenela je japanska agencija Kjodo.\nUnutarpolitička borba i nezadovoljstvo\nAktuelna južnokorejska vlada naglašava da se isključuje mogućnost vojno-političkog saveza između Južne Koreje i Japana, rekao je stručnjak Centra za korejske studije na ruskom Institutu za Daleki istok u Ruskoj akademiji nauka (RAN) Evgenije Kim.\nPrema njegovim rečima, izjava južnokorejske strane je neka vrsta odgovora SAD, koje su svesne da Južna Koreja ne želi da stupa u takav savez, ali i dalje nastavljaju da preduzimaju akcije u tom smeru.\n„Vašington je već organizovao formu saradnje između Japana, SAD i Južne Koreje, koristeći problem nuklearnog oružja Severne Koreje, i čini se da se tu neće zaustaviti. Nedavno su održani trilateralni sastanci između ministara spoljnih poslova i vojnih lidera tih zemalja“, izjavio je stručnjak.\nDirektor Centra za rusku strategiju u Aziji u RAN Georgij Toloraja kaže da izjavu južnokorejskog političara treba sagledati u kontekstu unutarpolitičke situacije, koja se formira u Južnoj Koreji. Prema njegovim rečima, napeti odnosi sa Tokiom su jedna od glavnih tema spoljnopolitičke aktivnosti sadašnjeg rukovodstva Južne Koreje i važan aspekt u unutrašnjoj političkoj borbi.\n„Izjava Song Jang Žila odražava unutrašnju političku borbu i nezadovoljstvo zbog toga što SAD sputavaju razvoj odnosa sa Severnom Korejom, koji su značajni za Južnu Koreju, a time istovremeno pokušava da pomiri svoju zemlju sa Japanom, koji se u Seulu doživljava krajnje negativno. Pored toga, njegove izjave su signal za Pjongjang da neki predstavnici južnokorejske administracije žele da obnove odnose sa Severnom Korejom, a to je za njih važnije nego kontakt sa Japanom“, istakao je stručnjak.\n„Ne žele da preuzmu odgovornost“\nKako stručnjaci objašnjavaju, Južna Koreja nikada neće ući u vojni savez sa Tokiom, jer se sećaju zločina koje je Japan počinio nad korejskim narodom tokom Drugog svetskog rata, a koje Japan do danas nije priznao.\nOsim toga, nastavlja se spor i oko sistema „žene za utehu“, koji je predstavljao formu prisilne prostitucije za potrebe japanske vojske u Aziji za vreme Drugog svetskog rata.\n„Japan ne želi da preuzme odgovornost za zločine koje je počinio u tom periodu. Tokio ne priznaje da je to bila državna politika, a ne pojedinačni slučajevi. Čak i danas u japanskim školskim i univerzitetskim istorijskim udžbenicima nema informacija o tome“, rekao je Evgenije Kim.\nKako ističe Georgij Toloraja, u Južnoj Koreji su veoma negativno nastrojeni prema Japanu, a to se ne može smatrati neutemeljenim.\n„Japan igra destruktivnu ulogu u normalizaciji situacije na Korejskom poluostrvu. Tokio se izuzetno plaši stvaranja jedinstvene Koreje, pa postavlja prepreke na put međukorejskog zbližavanja“, objasnio je Toloraja.\nAnalitičari smatraju da Vašington želi da stvori „mali NATO“ u Istočnoj Aziji, kako bi izvršio pritisak na zemlje u regionu i kako bi izdavao naređenja državama koje uđu u taj savez.\nRT podseća da se svake godine u blizini Severne Koreje održavaju vojne vežbe velikih razmera, u kojima učestvuje desetine hiljada američkih, južnokorejskih i japanskih vojnika. Tako su od 23. do 27. maja ove godine održane zajedničke vežbe Južne Koreje, Japana, SAD i Australije, gde su vojnici „usavršavali veštine jačanja praktične saradnje na moru“.\nPrema mišljenju Evgenija Kima, „mali NATO“ je potreban SAD kao jedan od oblika kontrole istočnih granica i pritiska na države u regionu.\n„Neostvarena želja Vašingtona za sve vreme postojanja Južne Koreje je stvaranje vojno-političkog saveza u severoistočnoj Aziji, koji će činiti SAD, Japan i Južna Koreja. Ako se takav savez oformi, u planu će biti i interna pravila – osim dominantne države, koju će predstavljati SAD, sve druge će se nalaziti na sekundarnim pozicijama, a deo njihovog suvereniteta predaje se komandi vojnog saveza“, rekao je stručnjak.\nPrema njegovim rečima, Seul je i van takvog saveza u jakoj vojno-političkoj zavisnosti od SAD.\n„Južna Koreja trenutno ima ograničen suverenitet, jer je južnokorejska vojska pod američkom komandom. Vašington određuje broj i karakter vojnih vežbi. Južna Koreja možda i ne bi želela da održava vojne vežbe u blizini Severne Koreje, ali američka strana ostaje pri svome, i ne daje Seulu pravo glasa“, konstatovao je analitičar.\nKim je dodao da bi se stvaranjem takvog saveza samo pogoršala situacija na Korejskom poluostrvu.\n„Ako se stvori takav vojni savez, Vašington će jednostavno početi da izdaje naređenja Južnoj Koreji i Japanu, koji će biti primorani da učestvuju u američkim vojnim operacijama. Osim toga, ovaj blok bi bio prvenstveno usmeren protiv Rusije i Kine“, dodao je stručnjak.\nPo oceni Georgija Toloraje, izjava južnokorejskog predsednika da Seul odbija da uđe u vojno-politički savez sa Japanom izazvaće nezadovoljstvo kod Vašingtona.\n„Sjedinjenim Državama se to neće dopasti. Reči Song Jang Žila skreću pažnju na činjenicu da SAD ne ostvaruju svoje ciljeve u Istočnoj Aziji, njihove pozicije u tom regionu ne jačaju, i nema izgleda za koordinaciju u tom formatu“, zaključio je stručnjak.\nNATO, Južna Koreja\n19:32 Davidova zvezda, krst i polumesec u istom hramu /video, foto/


Izvor: Press, 30.Jul.2013, 12:58\nOn je novinarima kazao da Crna Gora ima potrebu da otvori diplomatsko predstavništvo na Kosovu, dok, s druge strane, postoji zahtev zvanične Podgorice da se obezbedi odgovarajući tretman nacionalne zajednice Crnogoraca u Ustavu Kosova.\n„Tražeći rešenje između ta dva pola opredelili smo se da imamo stalnog otpravnika poslova na Kosovu, a kada se otkloni formalna prepreka, odnosno ispuni naš zahtev u vezi statusa Crnogoraca na Kosovu, onda ćemo stalnog otpravnika poslova >> Pročitaj celu vest na sajtu Press << izdići na nivo ambasadora u punom kapacitetu“, naveo je Lukšić.\nRanije je najavljeno da će stalni otpravnik poslova Crne Gore na Kosovu biti bivši generalni direktor Radio-televizije Crne Gore Radovan Miljanić.\nPredsednik Crne Gore Filip Vujanović ranije je saopštio da neće potpisati ukaz o imenovanju crnogorskog ambasadora na Kosovu, dok Priština ne prizna status crnogorskoj nacionalnoj zajednici.\nPolitika: Crna Gora do kraja godine otvara ambasadu na Kosovu\nNoviMagazin.rs: Crna Gora otvara ambasadu na Kosovu\nMondo: Crna Gora otvara ambasadu na Kosovu\nBlic: Lukšić: Crna Gora do kraja godine šalje otpravnika poslova na Kosovo


početak pretvaranja Beograda u pametan grad\n26.07.2020. 14:31h 26.07.2020. 14:31h\nTo je na prezentaciji vozila objasnio zamenik gradonačelnika Beograda Goran Vesić koji je kazao da će "Oko sokolovo" snimati u 93 beogradske najprometnije ulice, kuda ide i gradski prevoz, kao i da će se zahvaljujući tom sistemu prevoz u gradu ubrzati za 10 do 20 odsto.\n"Ovaj sistem je početak pretvaranja Beograda u pametan grad", naglasio je Vesić.\nVesić ističe da se dugo u gradu suočavamo sa manjim brojem "bahatih" vozača koji se parkiraju u žutim trakama, na tramvajskim šinama ili mestima za invalide, te tako onemogućavaju vozilima Hitne pomoći ili vatrogascima da stignu na vreme, usporavaju saobraćaj u gradu i remete red ostalih vozača koji ga se pridržavaju.\nKazna i opomena\nNapomenuo je da je komunalna milicija do sada kažnjavala samo deo tih vozača, jer zbog nedovoljnog broja milicionera nisu uspeli sve da postignu, dok će "Oko sokolovo" u najkraćem roku snimiti sve nepropisno parkirane vozače i na njihovu adresu poslati kaznu.\nKaže da su prednosti sistema "Oko sokolovo" povećanje bezbednosti građana u saobraćaju, smanjiće se na minimum broj "bahatih" vozača, ubrzaće se prevoz u gradu za 10 do 20 odsto, neće više biti selektivnog naplaćivanja kazni, a i takav sistem je, na primer, u Velikoj Britaniji smanjio broj provala u automobilima u ulicama gde funkcioniše za 50 odsto.\nVesić je rekao da će vozila iz sistema "Oko sokolovo" biti na ulicama već od sutra, ali će, dodaje, prve dve nedelje biti u test radu.\nPrve nedelje, objašnjava zamenik gradonačelnika, snimaće ulice i "bahate" vozače, a deo snimaka biće poslat beogradskim medijskim redakcijama, dok će druge nedelje sistem slati na adrese vozača sliku i obaveštenje da su snimljeni u nepropisnom parkiranju i molbu da to više ne rade.\nOd 10. avgusta će sistem biti u punoj primeni i počeće sa kažnjavanjima, te dodaje da je Grad Beograd kupio 18 takvih vozila po ceni od po 29.000 evra plus dodatnih 4.000 evra za nadogradnju delova i da su uzeta na lizing.\nVesić je izneo podatak da milicija Grada Beograda godišnje napiše kazne u vrednosti od milijardu dinara, a da je od vozača koji ne poštuju propise taj udeo 500 ili 600 miliona dinara, te očekuje da će ti automobili biti isplaćeni za mesec dana.\nNa 93 ulice snimaće 15 takvih vozila, dok će tri ostati u rezervi.\nNaime, softver sistema "Oko sokolovo" proizvod je domaćih IT kompanija i softver je sada vlasništvo Grada Beograda i JKP "Parking servis" Vesić kaže da je Srbija sedma ili osma država u Evropi koja ima takav sistem i navodi da neki od gradova koji koriste ovaj sistem naplate kazni nalazi u Amsterdamu, Roterdamu, Briselu.\nDodaje da je naš sistem od ostalih sistema napredniji, jer će vremenom u radu uključiti i ostala javna preduzeća, kao na primer "Beograd put".\nVremenom će "Oko sokolovo" od sistema za praćenje parkiranja nepropisnih vozača postati i sistem za otkrivanje rupa na ulicama koji će "Beograd put" obaveštavati o tome, ali biće na usluzi i ostalilm službama.\n"Oko sokolovo", ističe Vesić, neće snimati u ulicama gde se nalaze Kovid centri, bolnice, domovi zdravlja, škole, vrtići, porodilišta, jer su, podseća, to mesta gde je građanima potrebno zaustavljanje vozila zbog hitnih situacija.\nVesić naglašava i da je sistem "Oko sokolovo" dobio saglasnost Poverenika za informacije od javnog značaja i zaštitu podataka o ličnosti i da postoji posebna procedura za korišćenje video snimaka.\nKaže da se na tom projektu radilo skoro godinu i po dana, da su vozila nabavljena u novembru, a da su u međuvremenu morali da menjaju zakone i propise kako bi taj sistem mogao da profunkcioniše.\nSekretar Sekretarijata za poslove komunalne policije Ivan Divac kaže da su se građani najviše žalili što se naplata nepropisnog parkiranja vrši selektivno i što te kazne većinom neplaćaju vlasnici "skupih automobila", te dodao da će "Oko sokolovo" reštiti taj problem.\nPonovio je da će prve dve nedelje vozila biti u test fazi, a da će nakon toga krenuti naplata.\nIstiče da se naplata kazne zbog nepropisnog parkiranja neće razlikovati od dosadašnjeg, i da će građani isto imati rok od osam dana ili da plate kaznu po upola manjoj ceni ili da dostave podatak ukoliko je druga osoba bila za volanom.\nAko u roku od osam dana ne učine ni jedno ni drugo, šalje se prekršajni nalog.\nNOVI UDAR NA KRVOPIJE U PONEDELJAK: Beograd nastavlja borbu protiv komaraca\noko sokolovokomunalna policijaHitna pomoćkaznenaplatabahati vozači


Zima prošla, za "Niskogradnju" nema predaha - Kragujevac online - Sve o gradu na jednom mestu\nTrenutno se nalazite na strani: Vesti Info Grad Kragujevac Zima prošla, za "Niskogradnju" nema predaha\nZima prošla, za "Niskogradnju" nema predaha\nsreda, 07 mart 2012 09:10\nNakon veoma duge i naporne zimske sezone za „Niskogradnju'' je ovih dana počela i nova građevinska. U te poslove ovo javno preduzeće ulazi veoma ambiciozno. Trenutno su mašine „Niskogradnje'' angažovane na čak 12 gradilišta u Kragujevcu. Tek što je okončano celodnevno angažovanje na zimskom održavanju puteva i gradskih saobraćajnica, mašine, ali i zaposleni u ''Niskogradnji, dobili su nove poslove.\nKod Kragujevac Plaze, uoči otvaranja zakazanog za 20.mart, ubrzano se radi na rekonstruisanju prilaznih saobraćajnica. U toku su i poslovi na takozvanom tekućem održavanju saobraćajnica. To se uglavnom odnosi na saniranje posledica zimske sezone, odnosno krpljenje rupa na asfaltu i obezbedjivanje uslova za normalno funkcionisanje saobraćaja.


U ovoj godini rekonstrukcije šest krovova na objektima "Starog sela" (VIDEO) - Užice Oglasna Tabla\nU ovoj godini rekonstrukcije šest krovova na objektima „Starog sela“ (VIDEO)\n14 марта, 2020 032\nPrioritet Muzeja na otvorenom „Staro selo Sirogojno“ bio je, u poslednje tri godine, rekonstrukcija krovova na drvenim objektima koji su podlegle zubu vremena. Do sada ih je završeno 16, a u ovoj godini ostalo je da se odradi još šest.\nMuzej na otvorenom „Staro selo Sirogojno“ u svom kompleksu ima 50 drvenih objekata kojima su prikazani ne samo arhitektura srpskog sela 19. veka već i način privređivanja i organizacija porodičnog života življa brdsko – planinskih predela dinarske regije. Imajući u vidu da je postavljanje i rekonstrukcija zlatiborskih brvnara u „Starom selu“ počela osamdesetih godina, vreme je uzelo danak pa je drvenim građevinama postala preko potrebna rekonstrukcija i zaštita od propadanja.\n“ Moram da istaknem ogromnu zahvalnost Ministarstvu kulture i informisanja koje je naš osnivač i finansira našu ustanovu , koje je prepoznalo važnost i hitnost poslova na krovovima naših objekata. Mi smo do sada u kompleksu prepokrili 16 objekata za tri godine što je ogroman posao imajući u vidu sve procedure koje moramo proći dok stignemo do početka radova, kao i kratku građevinsku sezonu koja je na planini mnogo kraća nego u nekim nižim, toplijim krajevima. Ja sam zadovoljna i dinamikom rada i izvedenim radovima pod nadzorom Republičkog zavoda za zaštitu spomenika kulture“, priča Svetlana Ćaldović, direktorka Muzeja na otvorenom „Staro selo Sirogojno“.\nInače, nadležno minisatrstvo je iz budžeta za ovu godinu za Muzej izdvojilo 43 miliona , što je u odnosu na prethodne godine više za oko osam miliona dinara. Time je, između ostalog, omogućen nastavak radova na preostalim planiranim objektima.\n„Mi smo jako skromni, bez obzira na tu cifru i na druge ustanove kulture, ali nama je to zaista veliki pomak za ono što je neophodno uraditi . Ove godine je u planu šest objekata: mlekari u prvom i drugom domaćinstvu, vajat osobina, pekara i salaš u prvom, kao i zgrada depoa koja je najveća među svim ovim objektima. Nadam se da ćemo ove godine uspeti da odradimo ovih šest objekata.“\nOvaj muzej je svojom zanimljivom postavkom, kao i programima koje tokom godine organizuje za posetioce, postao nadaleko poznat. Dosta domaćih i stranih turista poseti ga tokom godine, a samo u 2019. ih je bilo oko 50 000.\nVremenska prognoza za subotu – 14. mart


Vlada Republike Srbije >> Vesti >> Ekonomija >> Srbija može postati nosilac privrednog razvoja na Balkanu\nBeograd, 27. februar 2004. godine - Ministar za privredu i privatizaciju u Vladi Republike Srbije Aleksandar Vlahović izjavio je danas da Srbija ima realne šanse da postane nosilac privrednog razvoja na Balkanu, ali da to, pre svega, zavisi od dalje spremnosti da se prepoznaju i prihvate vrednosni standardi tržišne privrede i beskompromisno nastavi sprovođenje ekonomskih reformi.\nVlahović je prilikom predstavljanja rada Ministarstva za privredu i privatizaciju u protekle tri godine izrazio zadovoljstvo činjenicom da je veći deo planova Ministarstva za ovaj kratak period realizovan i podsetio na to da je glavni zadatak bio izgradnja efikasne privrede zasnovane na privatnoj svojini i postizanje uslova za stabilan ekonomski rast u institucionalno izgrađenom privrednom ambijentu. Za realizaciju ovog cilja odabrane su strategije privatizacije, razvoja malih i srednjih preduzeća i izgradnje stabilnog privrednog ambijenta radi privlačenja direktnih stranih investicija.\nMinistarstvo je svoje aktivnosti započelo radom na unapređenju zakonskih okvira i izgradnji institucija za obezbeđenje dugoročnog stabilnog rasta privrede, što je u proteklom periodu rezultiralo usvajanjem ukupno 35 zakonskih i podzakonskih akata, kao i pripremom pet zakonskih rešenja koja su prosleđena Narodnoj skupštini na usvajanje, istakao je Vlahović.\nMinistar je objasnio da je formiranjem Agencije za privatizaciju i Akcijskog fonda omogućeno otpočinjanje procesa privatizacije i precizirao da je od aprila 2002. godine do danas privatizovano ukupno 1.117 preduzeća, ostvaren prihod od više od 1,3 milijarde evra, da ukupan nivo investicija koje su ušle u domaću privredu iznosi 775 miliona evra, a ukupan iznos socijalnog programa više od 270 miliona evra.\nPrema njegovim rečima, važan pokazatelj uspeha privatizacije je i dolazak više od 20 multinacionalnih kompanija koje su u protekle dve godine učestvovale u razvoju privrede Srbije, među kojima su "Lukoil", "Henkel", "Lafarž", "Britiš ameriken tobako", "Filip Moris" i druge.\nVlahović je podsetio na to da je osnovana republička Agencija za razvoj malih i srednjih preduzeća i podsticaj preduzetništva, kao i 14 regionalnih agencija, a da je početkom prošle godine definisana i strategija razvoja ovog sektora. On je dodao da je preko Evropske investicione banke i Evropske agencije za rekonstrukciju plasirano 20, odnosno 15 miliona evra kredita za razvoj malih i srednjih preduzeća.\nOn je ponovio da je u proteklom periodu restrukturirano 66 holding preduzeća i oko 450 manjih, zavisnih preduzeća u kojima radi više od 155 hiljada ljudi, kao i da je za to vreme sa oko osam milijardi dinara finansiran socijalni program za više od 55 hiljada radnika koji su prepoznati kao ekonomski i tehnološki višak.\nMinistar je, takođe, naglasio da je kreditna politika Fonda za razvoj usmerena na finansiranje privatnih projekata iz sektora preduzetništva, tako da je Fond u proteklom periodu finansirao ukupno 2.775 kredita u vrednosti od 21,4 milijarde dinara, a da su istovremeno za 672 preduzeća subvencije iznosile 16,3 milijarde dinara.\nMinistarstvo je u proteklom periodu pripremilo i dva programa proizvodnje i isporuke poljomehanizacije, iniciralo i učestvovalo u donošenju programa regulisanja unutrašnjih dugova, dok je sektor za industriju učestvovao u radu ekspertskog tima Vlade Srbije za pregovore sa Crnom Gorom u vezi sa sprovođenjem Akcionog plana harmonizacije ekonomskih sistema, rekao je Vlahović i dodao da je Ministarstvo pomoglo u izradi platforme Vlade Srbije za dodatne pregovore o zaključivanju sporazuma o slobodnoj trgovini u okviru inicijative za liberalizaciju trgovine.\nVlahović je ocenio da je i u narednom periodu neophodno raditi na daljem jačanju zakonskog i institucionalnog okvira za reformske programe koji ima za cilj unapređenje poslovnog ambijenta u Srbiji. On je podsetio na to da se u parlamentu nalaze Zakon o registraciji privrednih subjekata zajedno sa Zakonom o Agenciji za privrednu registraciju i Zakon o stečajnom postupku zajedno sa Zakonom o Agenciji za licenciranje stečajnih upravnika, čije bi usvajanje omogućilo lakše, jednostavnije, jeftinije i efikasnije otvaranje i zatvaranje preduzeća.\nPrema njegovim rečima, donošenjem ovih važnih zakona, kao i finaliziranjem Predloga zakona o trgovinskim društvima zaokružilo bi se takozvano kompanijsko zakonodavstvo, čime bi se značajno unapredilo privređivanje u Srbiji, što bi direktno uticalo na povećanje direktnih investicija, razvoj preduzetništva i malih i srednjih preduzeća.


Čubrilović: Ustav garantuje očuvanje i zaštitu ustavnopravnog kapaciteta Republike Srpske | NSRS\nČubrilović: Ustav garantuje očuvanje i zaštitu ustavnopravnog kapaciteta Republike Srpske\nPredsjednik Narodne skupštine Republike Srpske Nedeljko Čubrilović, povodom 26. godišnjice donošenja Ustava, izjavio je da je Ustav Republike Srpske najvažniji dokument koji potvrđuje kontinuitet postojanja i funkcionisanja demokratskih institucija i državotvornosti Republike Srpske u okviru Bosne i Hercegovine.\nPredsjednik Čubrilović ističe da je najviši pravni akt Republike Srpske, koji je, uz određene amandmane, i danas na snazi, donesen prije izbijanja tragičnih sukoba i jednostranog proglašenja nezavisnosti Bosne i Hercegovine od strane bošnjačkog i hrvatskog naroda, nakon referenduma na kojem nisu učestvovali Srbi.\n„Ustav garantuje očuvanje i zaštitu ustavnopravnog kapaciteta Republike Srpske, kao jedinstvenog, ravnopravnog i nedjeljivog državnotvornog dijela Bosne i Hercegovine. Narodna skupština Republike Srpske, u okviru svojih nadležnosti, dosljedno je posvećena očuvanju, izgradnji i funkcionisanju ustavnopravnog i političkog sistema i jačanju pozicije Republike Srpske u okviru državne zajednice Bosne i Hercegovine“, rekao je Čubrilović.\nOn je dodao da je nakon 26 godina od donošenja i primjene Ustava Republike Srpske, neophodno usvojiti određene amandmane, s ciljem očuvanja njenih ustavnih nadležnosti, osnovnih načela zaštite vitalnog interesa entiteta i konstitutivnih naroda, brisanja smrtne kazne, zaustavljanje prenosa nadležnosti mimo procedura utvrđenih Ustavom Republike, te obezbjeđivanja uslova za provođenje reformi na putu evropskih integracija.\n„Dosljedno poštovanje Ustava Republike Srpske neophodno je s ciljem primjene dejtonskih rješenja, decentralizacije državne zajednice Bosne i Hercegovine, demokratizacije društva, jačanja pluralizma i očuvanja statusa entiteta, uvažavajući interes svih naroda i građana“, zaključio je Čubrilović.


Ministarka Ahmetaj otvorila je regionalni seminar Evropska unija i Zapadni Balkan održanog u Severnoj Mitrovici - Vesti - Ministarstvo za Evropske Integracije\nMinistarka Ahmetaj otvorila je regionalni seminar Evropska unija i Zapadni Balkan održanog u Severnoj Mitrovici\nSeverna Mitrovica, 20. jun 2017 – Ministarka evropskih integracija Mimoza Ahemtaj, učestvovala je na regionalnom seminaru sa temom Evropska unija i Zapadni Balkan: Zajednička budućnost, u organizaciji KFO-a i u saradnji sa drugim organizacijama Civilnog društva iz Severne Mitrovice.\nU uvodnom izlaganju, ministarka Ahmetaj je naglasila da su evropske integracije jedan proces koji se karakteriše dubokim, složenim i teškim reformama. Međutim, to je najbolji način kroz koji možemo ostvariti napredak u poboljšanju životnog standarda za sve građane. U tom smislu, Republika Kosovo ima veliku prednost pošto proces evropskih integracija nastavlja da uživa veliki politički i društveni konsenzus. Ovaj konsenzus je takođe neophodan faktor u ispunjenju naših obaveza u okviru procesa evropskih integracija, uključujući sprovođenje SSP-a, slobodno kretanje, IPA fondove i programe EU-a.\nMinistarka Ahmetaj takođe je ocenila da ostvareni napredak u procesu evropskih integracija je naš glavni motiv za nastavak reformi čiji je cilj poboljšanje svakodnevnog života građana. Proces koji će biti krunisan punopravnim članstvom Kosova u EU.


Teme vezane za reproduktivno zdravlje deo su nekoliko predmeta u osnovnoj školi - biologije, sporta, građanskog vaspitanja, kao i predavanja i radionica koje najčešće u školama drže zdravstveni radnici. Međutim, zbog predrasuda i rigidnih društvenih normi seksualno obrazovanje je i dalje tabu, a fokus školskog obrazovanja je uglavnom na reproduktivnoj biologiji.\nJoš uvek postoji velika potreba za sveobuhvatnim programom obrazovanja o seksualnom i reproduktivnom zdravlju i pravima u okviru redovnih i vannastavnih školskih aktivnosti u Srbiji. Informisanje i edukacija mladih o seksualnom i reproduktivnom zdravlju neophodna je da bi im se pomoglo da izgrade sopstveni sistem vrednosti i samopoštovanja koji bi im omogućio donošenje odgovornih odluka. Krajnji je cilj sprečiti brojne neželjene posledice neznanja i predrasuda, različite oblike seksualnog iskorištavanja, zlostavljanja i nasilja, i doprineti razvoju tolerantnih, na poštovanju zasnovanih i kvalitetnih odnosa između polova i među ljudima uopšte.\nPre „ere interneta“, mladi su o seksualnom i reproduktivnom zdravlju saznavali od vršnjaka, medija (štampe i televizije), u školama, od roditelja i zdravstvenih radnika. Pretpostavlja se da se danas adolescenti prvo okreću internetu kako bi pronašli informacije o osetljivim temama. Iako su izvori na mreži dostupni skoro svim mladim ljudima u Srbiji, nije jasno da li su oni zaista razumljivi, tačni i relevantni. Razvoj društvenih mreža i društvenih medija uticao je na način na koji mladi komuniciraju sa svojim vršnjacima i sa svetom. Koliko su danas važni vršnjaci kao izvor informacija i koja je uloga društvenih mreža kao što su Facebook i Instagram? Kakvi su stavovi odraslih - pre svega roditelja, nastavnika, donosilaca odluka o ovim pitanjima?\nNSHC je pokrenuo kvalitativno istraživanje o tome kako adolescenti traže i pronalaze informacije o seksualnom i reproduktivnom zdravlju. Deo istraživanja je i anketiranje ciljnih javnosti, pre svega roditelja, da bi se saznalo njihovo mišljenje na ovu temu. Istraživanje bi trebalo da otkrije mišljenja, stavove i ponašanje, kao i da predstavi trenutno stanje u vezi sa seksualnim obrazovanjem u Srbiji.\nPreporuke istraživanja mogle bi usmeriti buduće planiranje i promociju platforme za mlade o reproduktivnom zdravlju. Uporedo sa istraživanjem, NSHC će nastaviti da promoviše pravo mladih na informacije i edukaciju o seksualnom i reproduktivnom zdravlju putem ažurirane veb stranice "Važno je da znaš" i društvenih mreža. Promocija će biti usmerena na mlade ali i na njihove roditelje, školsko osoblje i donosioce odluka.\nOvaj istraživački projekat podržava Populacioni fond Ujedinjenih nacija - UNFPA u periodu od jula do novembra 2019. godine.


„Ni punih 18 godina od ubistva direktora i glavnog i odgovornog urednika dnevnog lista ‘Dan’, Duška Jovanovića, nadležne institucije nijesu dale adekvatan odgovor o svim počiniocima, ali i nalogodavcima ovog gnusnog zločina“, podsjeća koordinator za razvoj CGO Damir Nikočević.\n„A ni nakon 18 godina, novinari ne mogu slobodno i bezbjedno obavljati svoj posao. Iako je trend napada na novinare u 2022. manji u odnosu na 2021. godinu, nadležni organi ne pristupaju na sistematičan način osiguranju zaštite slobode medija, a samim tim i ni podršci razvoju medijskog pluralizma“, istakao je on.\n„Na to opominju i brojni domaći i međunarodni izvještaji, koji slučaj Duška Jovanovića kontinuirano drže u fokusu analize medijske sfere u Crnoj Gori. CGO podsjeća i na prošlogodišnje nalaze istraživanja ‘Kako građani i građanke vide medije u Crnoj Gori?’ koje je pokazalo da veliki procenat građana – 38.5% smatra da su novinari i imovina medija u Crnoj Gori ugroženi“, podsjeća Nikočević.\nU Crnoj Gori se, ukazuje Nikočević, i danas „teško uvažava činjenica da novinari predstavljaju glas javnosti, kao i da čine tzv. četvrtu granu vlasti čija je uloga preispitivanje odluka izabranih predstavnika, a sve u javnom interesu“.\n„Ipak, ohrabruje odluka Skupštine Crne Gore, od decembra 2021. godine, da usvoji izmjene Krivičnog zakonika tako što je propisana jača krivičnopravna zaštita novinara. To može doprinijeti jačanju bezbjednosti medijskih poslenika, ali i smanjivanju autocenzure koja je, takođe, značajno uticala na pad kvaliteta izvještavanja“, kazao je Nikočević.\nStoga iz CGO-a pozivaju Vladu Crne Gore i Tužilaštvo da ulože maksimalan napor u razrješavanje ovog ubistva, ali i svih slučajeva napada na novinare i imovinu medija, „jer bez toga nema napretka u demokratskoj konsolidaciji društva, niti u procesu evropskih integracija Crne Gore“.\n← Rusko ministarstvo: Rusija će proterati zapadne novinare ako YouTube bude blokirao brifinge Zaharove\nKostić (CINS): Pretpostavka da se iza novog suvlasnika Politike krije jači igrač →


BHT1 realizira program posvećen ramazanu - Kozarac.ba\nBHT1 realizira program posvećen ramazanu\nPovodom ramazana i ramazanskog posta, koji počinje 23. septembra, Redakcija religijskog programa BHT1 realizirat će prigodne sadržaje i informacije u programu Televizije Bosne i Hercegovine.\nZa vrijeme ramazana će se svakodnevno u jutarnjem i poslijepodnevnom terminu u vidu krola emitovati raspored početka i kraja dnevnog posta u svim većim gradovima BiH. Početak iftara bit će označen i na teletextu te na web stranici Javnog rtv servisa BiH Na programu BHT1 emitovat će se i drugi prigodni sadržaji i reportaže o ramazanskim običajima i događajima u pojedinim sredinama u BiH, tokom ovog izuzetno važnog mjeseca za vjernike muslimane.\nTelevizija Bosne i Hercegovine će na taj način kao medijski servis građana BiH i ove godine dati svoj programski doprinos za vrijeme ramazanskog posta koji traje do 23. oktobra.\nNa tragu iskustava prethodnih godina, BHT1 realizirat će sadržaje u sklopu informativnog, dokumentarnog i revijalnog programa.\nPrvog dana ramazana nakon prvog iftara upriličit će se prigodna gostovanja i emitovati reportaže u Informativnom i Revijalnom programu. Nadalje, prilozi o ramazanskom postu, običajima i ostalim temama koje prate ramazan bit će realizirani i u sedmičnoj emisiji o religiji “Duhovni mostovi”.\nGledatelji će također biti redovno obavještavani o dešavanjima vezanim za ramazan u informativnoj emisiji “BH danas”, a emisije revijalnog tipa, Dobro jutro i In:Puls, također će staviti akcent na ramazan, s ciljem da muslimani u BiH i dijaspori putem tog kanala dobiju potpune informacije tokom blagdana.\nKao i dosad u programu BHT1 gledaoci će pratiti i prijenos obilježavanja 27. noći, dok će posljednjeg dana ovogodišnjeg ramazana BHT1 prenositi i klanjanje bajram-namaza iz Begove džamije 23. oktobra.\nTog dana emitovat će i snimak koncerta ilahija i kasida održanog u Sarajevu u maju, saopćio je BHT1.\n“Alžirska grupa” na dnevnom redu Vijeća ministara BiH\nPreko luke Ploče oružje iz BiH slano u Irak\nBošnjaci i Hrvati u RS nezadovoljni statusom\nBosna i Hercegovina priznala predaju CIA-i osumnjičenih Alžiraca\nNovi Zakon o sigurnosti saobraćaja\n“Fićom” udario u policijsko auto, pa u audi potpredsjednika RS\nButler: U BiH su 1. oktobra najvažniji izbori do sada\nKombijem udario u lokomotivu\nOHR: Međunarodna zajednica neće tolerirati pokušaje podrivanja Daytona\nStojanović: presuda je ono što sam očekivao\nRehn: U BiH došlo do porasta nacionalističke retorike


Potpisan komercijalni ugovor sa kineskim konzorcijumom i Memorandum o razumevanju sa kineskom Eksim bankom za izgradnju brze pruge Beograd-Budimpešta na Samitu u Rigi - Železnice Srbije ad\nPotpisan komercijalni ugovor sa kineskim konzorcijumom i Memorandum o razumevanju sa kineskom Eksim bankom za izgradnju brze pruge Beograd-Budimpešta na Samitu u Rigi\nPotpredsednica Vlade i ministarka građevinarstva, saobraćaja i infrastrukture, prof. dr Zorana Mihajlović potpisala je u Rigi, u prisustvu premijera Srbije i Kine, Aleksandra Vučića i Li Kećanga, komercijalni ugovor za izgradnju prve deonice brze pruge Beograd-Budimpešta, kao i Memorandum o finansiranju čitavog projekta na teritoriji Srbije.\nKomercijalni ugovor, za realizaciju prve faze projekta od Beograda do Stare Pazove vredan 319 miliona dolara, potpredsednica Vlade potpisala je na centralnoj ceremoniji Samita\nšefova Vlada Kine i 16 zemalja centralne i istočne Evrope sa „Infrastrukturom Železnice Srbije“ i konzorcijumom kineskih kompanija “China Railway International“ i „China Communications Construction Company“.\nPotpisivanjem ugovora i Memoranduma o razumevanju sa kineskom Eksim bankom o kreditiranju projekta, omogućava se da krene gradnja pruge za brzine do 200 kilometar na sat, koja će skratiti vreme putovanja između srpske i mađarske prestonice na manje od tri sata.\nFotografija – izvor: Pres služba Ministarstva građevinarstva, saobraćaja i infrastrukture


Rakić: Nema uslova za nastavak sednice Glavnog odbora DS-a | Insajder\nRakić: Nema uslova za nastavak sednice Glavnog odbora DS-a\nPotpredsednica Demokratske stranke (DS) Dragana Rakić saopštila je, nakon pauze na sednici Glavnog odbora DS-a, da nema uslova za nastavak zasedanja, zbog "grubog narušavanja rada". Prethodno je ubedljivom većinom glasova članova GO DS usvojen izveštaj o radu predsednika DS Zorana Lutovca.\nFoto: prtscrn/Demokratska stranka / Privatno obezbeđenje onemogućava članovima DS-a da uđu na sednicu Glavnog odbora\nOna je rekla da će članovi GO DS biti naknadno obavešteni kada će sednica biti nastavljena.\nPredsednik DS Zoran Lutovac rekao je novinarima da je samo u kratkim crtama izložio izveštaj o radu koji je usvojen pre pauze. Naveo je da nije bilo uslova da ga obrazlaže detaljno, već da je predstavio suštinu.\nProtivnici Lutovca sazivaju izbornu skupštinu stranke\nProtivnici predsednika Demokratske stranke (DS) Zorana Lutovca saopštili su, nakon što je prekinuta sednica Glavnog odbora, da je oni nastavljaju i tokom nje su objavili da sazivaju izbornu skupštinu stranke.\nOn je rekao i da su potpisi 134 članova GO, koji su za izbornu skupštinu, verifikovani u sekretarijatu stranke.\nPrema njegovim rečima, predsednik je trebalo da bude izabran najkasnije u roku od 60 dana. On je saopštio sastav organizacionog odbora skupštine, što su okupljeni u hodniku pozdravili.\nŠumarac je rekao da je za predsednika tog organizacionog odbora izabrana Vida Ognjenović, kao i da su u njemu između ostalih Goran Jajić, Gorica Mojović, Goran Ćirić i on.\nPrimedbe njegovih protivnika da treba organizovati izbornu skupštinu, Lutovac je rekao da ne insistira na celom mandatu.\n"Želim da ispunim ono što sam obećao, a to je da će se sprovesti suštinske reforme i da mešetari neće voditi stranku", rekao je Lutovac.\nUbedljivom većinom glasova članova GO DS prethodno je usvojen njegov izveštaj.\n"Uspeli smo da odbranimo DS od Aleksandra Vučića, da ostanemo u bojkotu izbora i nastavimo reformu stranke", rekao je kratko Lutovac.\nPobedu struje koju predvodi Lutovac je proglasila potpredsednica DS Dragana Rakić. Posle glasanja data je kratka pauza.\nLutovac je izjavio novinarima da je sednicu namerno prekinula mala grupa, od kojih većina nije u Glavnom odboru DS-a, i da je data pauza kako bi se našlo rešenje za njen nastavak.\nPrema njegovim rečima sednicu su prekinuli oni koji žele da spreče reforme u DS. On je rekao da je na početku sednice verifikovan 191 član Glavnog odbora kao prisutan i da je "očigledno da većina podržava izveštaj o radu i politiku DS-a".\nPotpredsednica Dragana Rakić je na samom početku sednice saopštila da postoji kvorum, da Lutovac treba da podnese izveštaj i da dnevni red treba dopuniti tačkom o smeni sekretara stranke Gorana Jajića.\nUpravo je predlog dopune dnevnog reda izazvao gužvu, a potpredsednik Dragoslav Šumarac je izašao za pult odakle je trebalo da govori Lutovac, tražeći da se ponovo utvrdi kvorum i da se glasa o izbornoj skupštini. Za njim je izašao i Branislav Lečič, optužujući Lutovca da "deli stranku".\nDemokratska stranka predvođena predsednikom Zoranom Lutovcem zakazala je za danas u podne sednicu Glavnog odbora stranke, ali su funkcioneri koji su insistirali da se sednica održi u maju doveli privatno obezbeđenje sprečavajući ulazak na sednicu, saopšteno je iz DS-a. Na Tviteru je objavljen i snimak na kojem se vidi da je u jednom trenutku došlo i do koškanja na ulazu u Madlenijanum gde bi trebalo da se održi sednica.\nPotpredsednica DS-a Dragana Rakić izjavila je agenciji Beta da su funkcioneri Balša Božović i Radoslav Milojičić Kena, koji predstavljaju struju protiv Lutovca, doveli svoje obezbeđenje i da ne dozvoljavanju nikome da uđe u salu.\nLutovac: Ne znam ko je doveo ljude kako bi sprečio sednicu GO DS\nPredsednik Demokratske stranke (DS) Zoran Lutovac je ispred ulaza u Madlenianum, rekao da bi trebalo sada da se održi sednica Glavnog odbora (GO) te stranke i da ne zna ko je doveo ljude kako bi se sprečilo njeno održavanje.\n"Ne znam ko je doveo ove ljude, ove što su dovedeni da prave incidente i spreče održavanje sednice", rekao je Lutovac.\nPrema rečima Lutovca, komisiju koja treba da verifikuje prisustvo članova GO odredilo je predsedništvo stranke.\nIsped zgrade su članovi sekreterijata, koji su odlukom Lutovca nedavno udaljeni sa posla, sa štandovima sa namerom da verifikuju ko je član Glavnog odbora.\nNa ulazima u zgradu Madlenianuma gde je za 12.00 zakazana sednica Glavnog odbora DS nalaze se neki od njenih funkcionera i obezbeđenje, koji ne dozvoljavaju nikome da uđe u zgradu.\nPredsednik DS Lutovac ušao je u međuvremenu zgradu sa još jednim stranačkim funkcionerom, ali su ljudi na vratima guranjem sprečili ostale da uđu na sednicu, prenosi Beta, čiji novinar takođe nije pušten u zgradu.\nNa sednicu GO stigao i @ZoranLutovac! pic.twitter.com/pTqJWPV4zW\n— Goran Radojev (@RadojevGoran) June 21, 2020\nKako se navodi u saopštenju DS, "Balša Božović i Radoslav Milojičić Kena doveli su huligane da ne dozvole održavanje sednice Glavnog odobra Demokratske stranke".\n"Ispred svih ulaza u Madlenijanum postavljene su grupe od pet, šest krupnih, ćelavih i istetoviranih momaka koji maltretiraju članove Glavnog odobra i ne dozvoljavaju im ulaz u salu. Predsednik stranke Zoran Lutovac tražio je da interveniše policija", navodi se saopštenju.\nOdbornik DS-a u Novom Sadu Goran Radojev objavio je na svom tviter nalogu snimak na kojem se vidi koškanje na ulazu u Madlenijanum.\nPučisti u DS doveli privatno obezbeđenje. Ne puštaju izabranu potpredsednicu DS @draganarakich da uđe na sednicu GO.\nDa li je sada svima jasno na šta su sve spremni? pic.twitter.com/F4LP0qv1FS\nPotpredsednica DS-a Dragana Rakić objavila je fotografije ljudi koji stoje na ulazu uz komentar da su to pripadnici obezbeđenja koje su angažovali “Balša i Kena”.\nObezbeđenje koje su angažovali Balša i Kena ne dozvoljava članovima Glavnog odbora DS da uđu u salu na sastanak.\nBorba protiv Vučićevog režima su upravo dešava u DS!!! pic.twitter.com/1myakMJnEh\n— Dragana Rakić (@draganarakich) June 21, 2020\nSekretar DS-a Goran Jajić rekao je da "druga strana pokušava da uđe sa lažiranim spiskom", iako je jedini pravi spisak članova sa GO od 3. marta kada je sednica započeta pa prekinuta. Oko zgrade su nekoliko desetina ljudi, za koje Jajić kaže da su članovi Glavnog odbora.\nPodsetimo, sukobi unutar DS-a došlo je zbog neslaganja oko termina održavanja sednice Glavnog odbora stranke. Kulminiralo je u maju pošto je grupa funkcionera te stranke prikupila 133 potpisa za održavanje sednice Glavnog odbora 17. maja, ali je predsednik stranke Zoran Lutovac protiv fukcionerke Aleksandre Jerkov podneo krivičnu prijavu zbog, kako je tvrdio, falsifiovanja potpisa članova radi sazivanja sednice Glavnog odbora. Među onima koji su se zalagali za sednicu 17. maja, pored Jerkov, bili su i potpredsednik DS Dragoslav Šumarac, te funkcioneri DS Maja Videnović i Balša Božović i Branislav Lečić.\nDemokratska stranka predvođena Zoranom Lutovcem je inače deo Saveza za Srbiju koji bojkotuje današnje izbore.


BiH /UIO BiH: Carinjenje roba odvija se bez zastoja / Radio Sarajevo\n21. 03. 2020. u 18:34:00 Radiosarajevo.ba\nCarinjenje roba u svim carinskim ispostavama širom Bosne i Hercegovine odvija se potpuno normalno i bez zastoja. Takva je situacija i u carinskoj ispostavi Sarajevo gdje se pošiljke, bilo da je riječ o uvoznom ili izvoznom carinjenju, obavljaju u najkraćim mogućim rokovima. Prioritetno se ocarinila i oprema Međunarodne organizacije IOM, kojim bi se hitno formiralo karantinsko naselje za 1.000 ilegalnih mignranata. Carinski postupak je završen u roku kraćem od sat vremena jer je riječ o vrsti robe čiji ulakaz u BiH zahtijava brzo regovanje. Uprava za indirekno oporezivanje (UIO) je od samog početke krizne sitacije uzrokovane virusom Covid 19 u stalnom kontaktu sa Koordinacionim tijelom BiH za zaštitu i spašavanje i Ministarstvom bezbjednosti BiH, jer nam je zajednički cilj promptno reagovanje u svim situacijama koje to zaahtijevaju.\nAktiviran je poseban Operativni štab u sjedištu, te još četiri operativna štaba u svakom egionalnom centru (Sajevo, Banjaluka, Mostar i Tuzla), koji imaju dežurstva svaki dan, 24 sata dnevno, a putem kojih se informacije sa terena i problemi sa kojima su sureću službenici UIO u okviru vršenja svojih poslova prenose do rukovodstva UIO kako bi se hitno moglo regovati tamo gdje je to potrebno.\nTagovi: UIO BiH koronavirus Covid-19 pandemija Bosna i Hercegovina carina\nBiH / Agencija za javne nabavke o vođenju pregovora putem telefona\nBiH / Gorivo ponovo pojeftinilo, ne prijeti nestašica


Inovacije u javnim parkinzima za bicikle - 2Bike.rs\nParkinzi za bicikle su neophodni na javnim površinama ali šta ako bismo mogli da ih sklonimo onda kada nam ne trebaju?\nDizajner industrijskih proizvoda i diplomac Dizajnerske akademije Ajndhovena Milou Berg dizajnirao je jedinstveno "pop-up" vezište za bicikle koje “nestaje” u pločniku onda kada nije u upotrebi.\nPrikazan tokom Holandske nedelje dizajna prethodne godine, ovaj patent je nazvan “Poravnaj” i napravljen je kako bi se napravilo više mesta na javnim površinama za događaje koji se povremeno organizuju poput marketa i koncerata dok bi istovremeno to bilo i sigurno mesto za ostavljanje bicikala.\nBerg smatra da gradski centri postaju zakrčeni, pretrpani sa funkcionalnim objektima poput parkinga za bicikle. “Dok sam šetao gradskim centrima primetio sam da u određeno vreme tokom dana ima jako puno parkiranih bicikala dok ih u neko drugo vreme nema skoro uopšte. Iz tog razloga sam počeo da razmišljam kako bih mogao da učinim te prostore vizuelno i fizički smirenijim, a da istovremeno zadrže svoju funkcionalnost”, rekao je Berg.\nBergovo vezište za bicikle radi tako što jedan kraj iskoči napolje onda kada točak bicikla svojom težinom potisne drugi kraj dole. Prednji kraj patenta potone dublje u pločnik registrujući težinu bicikla, čime se zadnji kraj držača izdiže iz podloge praveći okvir za zadnji točak koji drži bicikl u balansu i koji predstavlja sigurno mesto za zaključavanje. Kada se bicikl ukloni sa vezišta, držač nestaje u podlozi omogućavajući nesmetano korišćenje prostora.\nPatent je trenutno u fazi razvoja, a Berg aktivno pregovara o mogućnostima razvijanja ove vrste bajk-parkinga jer je već nekoliko opština zainteresovano da startuju sa pilot projektom.\nViše fotografija na zvaničnoj veb prezentaciji miloubergs.com.\nBicikl Parking Dizajn Milou Berg Holandska nedelja dizajna


Nagradu "Poslovni čovek godine" dobio je generalni direktor Denjub fuds grupe (Danube Foods Group) Slobodan Petrović, a nagrada za životno delo dodeljena je profesoru Ekonomskog fakuleta u Beogradu i potpredsedniku Privredne komore Beograda Slobodanu Unkoviću.\n"Najvrednije što Srbija ima je mlada generacija. Verujmo toj mladoj generaciji i pomozimoj joj", rekao je Unković.\nGodišnju nagradu Privredne komore Beograda "Beogradski pobednik" dobili su Javno komunalno preduzeće Beogradski vodovod i kanalizacija, banka Poštanska štedionica i kompanija Centro šampa holding.\nPlaketu za doprinos i unapređenje posovanja dobila je Fondacija "Dragica Nikolić", za obnovu porodilišta u Srbiji.\n"Drago mi je da se ponovo ceni nesebični humanitarni rad za nepoznate ljude i mi se nećemo umoriti zato što imamo uzvišen cilj", rekla je Dragica Nikolić, supruga predsednika Srbije Tomislava Nikolića.\nPlaketu su dobili i Japan kao donatorska država, autor serijala i knjige "Beograd, večiti grad" Aleksandar Diklić i televizija Skaj plus.\nGradski menadžer Beograda Goran Vesić rekao je na svečanosti da su heroji sve kompanije koje rade, zapošljavaju i privređuju i da će Skupština Beograda učiniti sve kako bi nastavile uspešno poslovanje.\nVesić je istakao da je posebno ponosan jer je nagrađen Beogradski vodovod i kanalizacija, pošto je prihod tog javnog preduzeća u prva tri meseca ove godine 10 puta veći nego u istom periodu prošle godine.\nGradski menadžer je najavio da će Skupština Beograda učiniti sve u skladu sa svojim nadležnostima da sa Privrednom komorom Beograda "učini glavni grad atraktivnijim mestom za investicije i boljim mestom za poslovanje".\nPrivredna komora Beograda ustanovila je nagrade za najuspešnije kompanije i pojedince pre 30 godina.


Počeli radovi na reciklažnom centru - JKP Čistoća\nPočeli radovi na reciklažnom centru\nGradski reciklažni centar u Somboru prvi je od ukupno 33 koliko treba da bude izgrađeno u Srbiji naredne godine – rekao je na otvaranju radova Miloš Panjković, direktor Akcije “Očistimo Srbiju.” Panjković je ocenio da ovakav moderan način podrazumeva da se “na otpad više ne gleda kao na đubre, već kao na sirovinu za dalju preradu”.\nDr Miladin Avramov, državni sekretar u Ministarstvu životne sredine, rudarstva i prostornog planiranja je saopštio da će\nsomborski centar, uz planiranu izgradnju regionalne deponije, doprineti da se grad Sombor svrsta među najmodernije evropske gradove u oblasti upravljanja otpadom. Avramov je podsetio da je u okviru akcije “Očistimo Srbiju” već mnogo učinjeno i da su sanirane brojne divlje deponije.\nGradonačelnik Sombora Nemanja Delić je rekao da će ovakav poduhvat imati višestruku korist za Sombor. Osim modernog pogona, grad će biti čistiji, a biće otvorena i nova radna mesta, saopštio je Delić.\nAndrija Penzeš, direktor JKP “Čistoća”, podsetio je da je finansijer radova republički Fond za zaštitu životne sredine, planirani rok je 1. maj naredne godine, investicija košta oko 45 miliona dinara, a izvođači radova su somborska preduzeća “Venac”, “Somborelektro”, i “Somborputevi.”\nU Gradskog reciklažnom centru u Somboru biće izdvajano i sortirano staklo, pet ambalaža, hartija, prenosive baterije i elektronski otpad.


Nacionalni konvent o Nacrtu zakona o javnim nabavkama\nČlanovi Radne grupe Nacionalnog konventa o Evropskoj uniji za Poglavlje 5 – Javne nabavke razgovarali su sa predstavnicima Uprave za javne nabavke o Nacrtu zakona o javnim nabavkama. Sastanak, održan 8. novembra u Kući ljudskih prava, odtvorio je Nemanja Nenadić, koordinator Radne grupe i programski direktor Transparentnosti Srbija.\nSandra Damčević, direktorka Uprave za javne nabavke je predstavila ključne novine u Nacrtu zakona o javnim nabavkama koji se nalazio na javnoj raspravi u oktobru 2018. godine. „Nacrt zakona predlaže usaglašavanje sa pravnim tekovinama EU u oblasti javnih nabavki, uključujući i povećanje transparentnosti i konkurentnosti, kao i efikasnije procedure javnih nabavki“ , poručila je ona.\nNajviše interesovanja su privukla pitanja posebnih režima nabavki, definisanja kriterijuma za dodelu ugovora i pitanje kadrovskih kapaciteta javne administracije da sprovodi nove procedure koje su predviđene ovim Nacrtom. Članovi Radne grupe su takođe govorili o važnosti monitoringa koji treba da sprovodi Kancelarija za javne nabavke u cilju sprečavanja, otkrivanja i otklanjanja nepravilnosti. Nemanja Nenadić je govorio o neophodnosti analize vrednosti javnih nabavki u Srbiji kako bi se na pravi način utvrdila najoptimalnija visina pragova do kojih se zakon ne primenjuje.\nPrema nacrtu novog Zakona o javnim nabavkama, u Srbiji se podiže granica iznosa za koji su državni organi u obavezi da sprovode nadmetanje. Do sada je ta granica bila 500 hiljada dinara (oko 4 200 evra), a sada će biti duplo veća, oko milion dinara (oko 8 470 evra). Sve ispod moći će da ide na direktnu kupovinu.\nTo je jedna od spornih odredbi predloga Zakona na koju su ukazali predstavnici organizacija okupljenih u Radnu grupu za Poglavlje 5.\nDirektorka Uprave rekla je da će se o njihovim primedbama raspravljati. „Interesuje nas razlika od 500 hiljada dinara do milion, koliko je takvih nabavki bilo i šta će ići bez primene. Ima dosta predloga i da se podignu (granice) i da se snize. Jednak je broj“, rekla je ona.\nNemanja Nenadić iz Transparentnosti Srbija navodi da se nada da će pre upućivanja Zakona u dalju proceduru, nadležni pripremiti analizu koja će pokazati koliko će nabavki biti izostavljeno usled novih pravila.\nPredstavnice Uprave za javne nabavke poručile su na skupu da nadzor nad postupcima javnih nabavki razumeju kao svoju dužnost.\n„Definisano je najšire moguće – u cilju sprečavanja, otkrivanja, otklanjanja nepravilnosti koje su nastale i mogu da nastanu u primeni Zakona. Šta može da se desi da ja kažem da mi to nećemo (raditi), niti nam je to cilj“, rekla je Sandra Damčević.\nTrenutno stanje kadrova, međutim, nije takvo da ovu dužnost mogu brzo da obave.\n„Ako vam kažem da su do sada dva zaposlena radila nadzor za celu Srbiju, to je stvarno strašno“, navodi Damčević i dodaje da „rade na tome da pojačaju kadrovski kapacitet“.\nIako je dosadašnji Zakon o javnim nabavkama, jedan deo podataka činio vidljivim javnosti, Nemanja Nenadić smatra da to nije dovoljno i da su i ovde potrebna poboljšanja.\nJavna rasprava o predlogu novog Zakona o javnim nabavkama završena je 22. oktobra, a cilj izmena je usklađivanje sa evropskim zakonodavstvom.


Pobunjenici se okupljaju na brdu u blizini grada Ajdžabija, 22. mart 2011.\nČlanice NATO dogovorile su u četvrtak uveče da preuzmu kontrolu zone zabrane letenja iznad Libije u cilju zaštite civilnog stanovnisstva te zemlje, izjavio je u Briselu generalni sekretar NATO Anders Fog Rasmusen.\nNATO, međutim, neće preuzeti vođenje drugih vojnih operacija u toj zemlji, objasnio je Rasmusen.\nFrancuski borbeni avioni pogodili su u četvrtak uveče jednu libijsku borbenu letelicu i vojnu bazu u unutrašnjosti Libije, dok su SAD smanjile svoju ulogu u međunarodnoj operaciji, navodi agencija AP.\nSnage međunarodne koalicije nastavile su da bombarduju strateške ciljeve u Libiji. Nema znakova da Moamer Gadafi i libijska vlada poštuju zahteve Saveta bezbednosti UN za trenutnim prekidom vatre, kaže generalni sekretar UN Ban Ki Mun.\nFrancuski predsednik Nikola Sarkozi izjavio je u četvrtak kasno uveče u Briselu da je dogovoreno da će političke odluke o vojnoj intervenciji u Libiji donositi međunarodna koalicija, iako će se operativni deo akcije oslanjati na NATO.\nGeneralni sekretar UN Ban Ki Mun je, na sednici Saveta bezbednosti UN posvećenoj situaciji u Libiji, rekao da režim Moamera Gadafija ne ispunjava svoje obaveze.\nPredstavnici libijske vlade i pobunjenika koji traže odlazak sa vlasti Moamera Gadafija prisustvovaće u danas u Adis Abebi sastanku Afričke unije, saopštio je Ban Ki Mun.\nPrema njegovim rečima, biće to prvi pokušaj da zaraćene strane počnu da razgovaraju, kako bi se uspostavio prekid vatre i pronašlo političko rešenje za krizu u Libiji.\nOboren jedan "galeb"\nEvropska unija spremna je da blokira sve prihode od nafte i gasa od kojih bi mogao da profitira režim libijskog lidera Moamera Gadafija, odlučili su u četvrtak uveče lideri Unije na samitu u Briselu.\nRuski predsednik Dmitrij Medvedev poručio je američkom kolegi Baraku Obami da je u međunarodnim operacijama u Libiji neophodno izbeći civilne žrtve.\nPilot u parkiranom Miražu 2000 u vojnoj bazi, Korzika, 23. mart 2011.\nU saopštenju Kremlja se navodi da je Medvedev pozvao Obamu da raspravljaju o kampanji u ovoj severnoafričkoj zemlji i drugim regionalnim pitanjima\nFrancuski ministar spoljnih poslova Alen Žipe rekao je da nije bilo izveštaja o civilnim žrtvama i da su napadi usmereni isključivo na vojne ciljeve i ništa drugo.\n"Libijski vojni potencijal je u velikoj meri uništen. Celokupna protivavionska odbrana ili njen najveći deo je neutralisan. Njena avijacija je takođe neutralisana. Ostala im je još mogućnost kopnenog delovanja. Bombardovanje bolnice je još jedan pokazatelj da je ovaj režim varvarski i neprihvatljiv za međunarodnu zajednicu. Dakle, mi ćemo nastaviti vazdušne napade", rekao je Žipe.\nBritanski ministar spoljnih poslova Vilijam Hejg rekao je da je ova akcija i dalje ubedljiva i da London nastavlja da radi sa libijskom opozicijom:\n"Nastavljamo da produbljujemo naše kontakte sa libijskom opozicijom, uključujući i privremeni Nacionalni savet sa sedištem u Bengaziju", rekao je on.\nAmerički viceadmiral Bil Gortni rekao je da je poruka SAD snagama lojalnim Gadafiju jednostavna:\n"Zaustavite borbu, zaustavite ubijanje svog naroda, prestanite da sprovodite naređenja pukovnika Gadafija", Gortni.\nUprkos prvim izveštajima, francuski borbeni avion nije oborio libijskog "galeba", već je ta letelica uništena na pisti.\nRanije je saopšteno da je jednomotorni "galeb" oboren pošto je narušio zonu zabrane letenja.


Novi Pazar uskoro dobija „Smart City centar“\nNaslovna Inovacije Novi Pazar uskoro dobija „Smart City centar“\nU Novom Pazaru će do kraja godine početi izgradnja Regionalnog inovacionog „Smart City centra“, objavljeno je na gradskom sajtu.\nKako je istaknuto, Ministarstvo za inovacije i tehnološki razvoj i Grad Novi Pazar obezbedili su 75 miliona dinara za izgradnju i opremanje centra u kojem će se sprovoditi obuke i program za mlade u oblasti izrade inovacionih rešenja za digitalizaciju javne uprave na teritoriji grada.\nCentar, površine preko 1.000 kvadrata, biće izgrađen u sklopu Kulturnog centra Novi Pazar.\n– Izgradićemo najmoderniji centar u Srbiji, mesto gde će mladi IT, ali i stručnjaci iz svih drugih oblasti moći da razvijaju ideje, radeći izuzetno plaćene poslove u svom gradu. Ideja je zaživela pre oko dve godine i danas, uz podršku gradonačelnika Nihata Biševca i Rasima Ljajića imamo zaokruženu priču. Na korak smo do izgradnje centra, rekao je direktor Regionalne razvojne agencije SEDA, Samir Kačapor.\nRazvoj inovacionog preduzetništva u Novom Pazaru\nMenadžer Start-up centra, Šemsudin Plojović istakao je da će sem podrške start-up timovima biti usmeren na razvoj inovacionog preduzetništva u celini.\n– Novi Pazar ima mnogo mladih, pametnih ljudi spremnih da unapređujući svoje potencijale pronalaze put do finansijske nezavisnosti. Start-up centar ima za prethodne dve godine izuzetne rezultate u pogledu stvaranja IT industrije, a sada želimo da idemo korak dalje. Važno je da, kao u ovom slučaju, postoji podrška donosilaca odluka i kada se sve sabere, za rezultat ćemo svi zajedno dobiti najveći i najmoderniji Start-up city centar. Kada na početku dobijete najbolje uslove, trudite se da postižete najbolje rezultate i mi idemo tim putem, rekao je Plojović.\nPartner na ovom izuzetno značajnom projektu je Kulturni centar Novi Pazar.\n– Za kratko vreme smo radeći timski i predano stekli uslove za realizaciju istorijske ideje. Ozakonjenjem objekta Kulturnog centra stekli su se uslovi za realizaciju novih planova. Kompletna projektno – tehnička dokumentacija za Start-up centar odrađena je zahvaljujući agenciji SEDA. Gradska uprava je za kratko vreme obezbedila dozvolu i sledi raspisivanje javne nabavke. Svedočićemo kako na ovim prostorima, u centru grada, niče pametna zgrada. Kulturni centar će koristiti usluge Inovacionog centra, koji će svakome u ovom gradu moći da ponudi neki interesantan sadržaj, rekao je direktor Kulturnog centra, Husein Memić.\nU okviru Smart City centra kompanijama i građanima će biti dostupna konferencijska sala, multifunkcionalan, tehnički opremljen prostor i prostor za rekreaciju. Svoj kutak u okviru modernog objekta dobiće i Regionalno pozorište Novi Pazar.\nsmart city centar\nPrethodni tekstPočela jedanaesta sezona akcije „Parkiraj i bicikliraj”\nSledeći tekstPošta Srbije otvara javni konkurs za zapošljavanje 4. maja


Tanjug 9. decembra 2018. 10:15\nBEOGRAD – Srbija ima velike šanse da dobije dozvolu od Energetske zajednice za nastavak gradnje Turskog toka, od bugarske do mađarske granice, što bi našoj zemlji donelo velike prihode od tranzita ruskog gasa, o čemu bi EU trebalo da odlučuje 5. februara sledeće godine.\nZato je Savet Agencije za energetiku Srbije u oktobru doneo odluku o izuzeću „Magistralnog gasovoda granica Bugarske – granica Mađarske” od Trećeg energetskog paketa EU.\n“Gasprom je sada uradio sledeće – došao sa gasom do granice EU, to jest granice sa Bugarskom u Turskoj i rekao: gospodo gradite mrežu ako hoćete da koristite gas. U takvoj situaciji Turski tok bi mogao da bude zamena za Južni tok samo sa smanjenim kapacitetom”, rekao je Vuletić Tanjugu.\n“Gasovod bi doneo tranzitne takse i zaposlilo određen broj ljudi na poslovima održavanja gasovoda”, ističe Vuletić.\n„Ima gasa u svetu, ali je on daleko od Evorpe i bio bi sigurno znantno skuplji“.\nNa primer, Poljaci dobijaju od Amerikanaca tečni prirodni gas, napravili su postrojenje i do sada su uspeli da dobiju jedan tanker prošle godine i jedan tanker ove godine, a njegov kapacitet je oko dve do dve i po milijarde kubika gasa, što su veoma male kolicicne.\n„Gasovod preko Ukrajine je odslužio svoje i trebalo bi da se gradi neki novi koji bi bio znanto skuplji od Severnog i Južnog toka“, dodao je Vuletić.


Jeremić i Bremer: Virus korona ubrzao kraj globalizacije - Ozonpress :: internet portal\nTag: Bremer, globalizacija, Jeremić\n– Ova kriza se, dakle, odvija u G-nula svetu, u kojem države ne sarađuju, nego se sukobljavaju. Amerika je u sukobu sa Kinom, koju optužuje za krizu, a Donald Tramp planira da na tome zasnuje svoju kampanju za reizbor za predsednika SAD – rekao je Bremer.\n– Tramp hoće da bude ponovo izabran i ništa mu ni približno nije važno kao taj cilj. Voljan je da se zbog toga konfrontira sa Kinezima, ali još nije odlučio koliko jako da ide protiv njih. Tramp suštinski ne želi strateški ekonomski sukob, nego hoće da pokaže da je on glavni, dok Kineze za to nije mnogo briga, njih zanima kako stoji kineska ekonomija – dodao je Bremer.\n– Kina, međutim, može da izgubi mnogo više od Amerike, koja ima veće šanse za pobedu u ekonomskom hladnom ratu. Taj rat za Kinu znači zatvaranje tržišta SAD, Japana i bogatih evropskih država. Kineski sistem bi u tom slučaju mogao da implodira, jer će biti oslonjen prvenstveno na domaću potrošnju, a moraće da izdržava i čitav sistem neefikasnih državnih preduzeća – rekao je Bremer.\n– Mnoge siromašne države će morati da donesu teške odluke, a te odluke će koštati sve više kako vreme bude odmicalo. Nije reč samo o Srbiji, mogle bi to da budu i Italija, Grčka i druge balkanske države. Problem je što siromašne države vide Huavei kao jeftinu alternativu, dok ne postoji američka alternativa. Amerikanci će pokušati da Huavei učine manje privlačnim – rekao je Bremer.


European Schoolnet Academy kursevi – Fondacija Tempus\nEvropska mreža škola – European Schoolnet (EUN) je mreža koja okuplja 35 evropskih država – članica i bavi se u najširem smislu inovacijama u obrazovanju u Evropi. Ministarstvo prosvete, nauke i tehnološkog razvoja će učestvovati punopravno u ovoj mreži od 2021. godine, a tehničku podršku Ministarstvu u koordinaciji aktivnosti za European Schoolnet obavlja Fondacija Tempus. Više o ovoj saradnji možete pročitati ovde.\nTrenutno je otvorena registracija za nekoliko kurseva na European Schoolnet Academy koji bi bili zanimljivi naastavnicima, karijernim savetnicima i direktorima škola. Izdvajamo za Vas ova dva kursa:\nOvaj onlajn kurs će istražiti obrazovni potencijal digitalnog kulturnog nasleđa, poboljšavajući razumevanje nastavnika i edukatora, tako da ga mogu efikasno integrisati u svoje lekcije i prakse, bez obzira na predmet koji predaju.\nUčesnici će otkriti digitalizovanu kolekciju kulturnog nasleđa i sadržaja Europeane sa bloga Teaching with Europeana. Pomoću nje učesnici se upoznaju sa bogatstvom resursa u više formata (kao što su slike, video zapisi, tekstovi, 3D) i više jezika, razni alati poput Transcribathon i Historiana i drugi gotovi materijali koje mogu lako integrisati u svoje obrazovne aktivnosti. Štaviše, kurs će predstaviti obrazac scenarija učenja i uputiti učesnike da ga koriste i naprave sopstveni.\nCitizen Science je relativno nov način sprovođenja naučnog istraživanja koji traži podršku običnih građana u prikupljanju i tumačenju podataka.\nOvaj pristup je način angažovanja učenika u istraživačkim praksama, kao i stvaranje zajednice za nastavnike i istraživače da razmene načine unošenja istraživanja u učionicu.\nOvaj kurs neguje veštine i znanja nastavnika koja su neophodna za dizajniranje, razvoj i sprovođenje projekata za građansko naučno obrazovanje. Štaviše, kurs govori o tome kako uvesti istraživačke metodologije i aktivnosti u učionicu kao način za uključivanje učenika u STEM predmete.\nKurs pruža uvid istraživača koji su podržavali nastavnike u razvoju STEM scenarija učenja koji uključuju naučne aktivnosti zasnovane na potrebama aktivnih istraživačkih projekata.\nKurs počinje 22. marta 2021. i realizuje se u 4 modula do 28. aprila 2021.\nSertifikacija se odvija na poslednjem modulu.\nMožete pročitati više o ovom kursu i registrovati se putem ovog linka.


Iz SzS upozoravaju: Vlast sprema "novu pljačku Beograđana" - Infobrif\nIz SzS upozoravaju: Vlast sprema „novu pljačku Beograđana“\nObjavljeno 26.09.2019. u 16:47 poslednja izmena 26.09.2019. u 16:48\nŠef odborničke grupe Saveza za Srbiju (SzS) u Skupštini Beograda i potpredsednik Narodne stranke Nikola Jovanović upozorio je danas da se na predstojećoj „krnjoj sednici“ gradskog parlamenta sprema „nova pljačka Beograđana“.\n„Gradska vlast namerava da navodnu dobit Beogradskih elektrana od 4,23 milijarde dinara preusmeri većinski u gradski budžet, iako bi komunalna preduzeća trebalo da budu neprofitna, sa isključivom misijom da Beograđanima obezbede što bolju uslugu po što nižim cenama“, naveo je Jovanović u pisanoj izjavi.\nOn je dodao da ta „dobit“ Beogradskih elektrana samo dokazuje da to javno komunalno preduzeće „ostvaruje ekstraprofit kroz prenaduvane račune za grejanje“ koje plaćaju Beograđani.\nNaveo je da domaćinstva koja se greju preko toplana tako plaćaju „u proseku 12.000 dinara više“ nego što grejanje realno košta, što je, kako je ocenio, „skandal“.\n„Odbornička grupa SzS upozorava gradsku vlast da ukine ovaj nezakoniti parafiskalni namet za građane i uskladi cenu grejanja sa realnim stanjem i troškovima. Beograđani će bolje znati kako da sami potroše svoj novac, nego korumpirana, bahata i nesposobna gradska vlast“, naveo je Jovanović.\nPredsednik Srbije u UN: Za Kosovo potrebno trajno rešenje (VIDEO)


Dodik: Srpska stabilna, u FBiH situacija konfuzna - 05.07.2021, Sputnik Srbija\nRepublika Srpska je stabilna, kreće se dobrim putem i nema nekih posebnih političkih, ekonomskih i socijalnih izazova koji bi mogli da ugroze njenu... 05.07.2021, Sputnik Srbija\n"S druge strane, u FBiH vidimo jednu konfuznu situaciju, ali to je njihova stvar i iz pristojnosti ne komentarišemo ukoliko to ne zadire u naše interese", rekao je Dodik posle sastanka sa ministrom spoljnih poslova i trgovine Mađarske Peterom Sijartom.Dodik je istakao da je interes da BiH funkcioniše u skladu sa Ustavom, a ne sa iluzijama i nametnutim konceptima koji troše vreme i energiju a ne mogu da se ostvare.Sastanak sa Sijartom i posetu šefa mađarske diplomatije je ocenio kao izuzetan.Sijarto je u Sarajevu danas uručio 200.000 Sinfofarm vakcina - po 100.000 za Srpsku i FBiHDodik je najavio da će uskoro posetiti Mađarsku i razgovarati sa premijerom Viktorom Orbanom o nastavku političko-privredne saradnje i jačanju bilateralnih odnosa\n13:16 05.07.2021 (Osveženo: 04:05 26.08.2021)\nRepublika Srpska je stabilna, kreće se dobrim putem i nema nekih posebnih političkih, ekonomskih i socijalnih izazova koji bi mogli da ugroze njenu institucionalnu i ukupnu stabilnost, izjavio je danas u Istočnom Sarajevu srpski član i predsedavajući Predsedništva BiH Milorad Dodik.\n"S druge strane, u FBiH vidimo jednu konfuznu situaciju, ali to je njihova stvar i iz pristojnosti ne komentarišemo ukoliko to ne zadire u naše interese", rekao je Dodik posle sastanka sa ministrom spoljnih poslova i trgovine Mađarske Peterom Sijartom.\nDodik je istakao da je interes da BiH funkcioniše u skladu sa Ustavom, a ne sa iluzijama i nametnutim konceptima koji troše vreme i energiju a ne mogu da se ostvare.\nSastanak sa Sijartom i posetu šefa mađarske diplomatije je ocenio kao izuzetan.\nSijarto je u Sarajevu danas uručio 200.000 Sinfofarm vakcina - po 100.000 za Srpsku i FBiH\nDodik je najavio da će uskoro posetiti Mađarsku i razgovarati sa premijerom Viktorom Orbanom o nastavku političko-privredne saradnje i jačanju bilateralnih odnosa


Korona virus, vakcina i Velika Britanija: Baka prva primila Fajzerovu vakcinu - Ozonpress :: internet portal\nDevedesetogodišnja žena postala je prvi čovek kojem je data vakcina protiv korona virusa proizvođača Fajzer/BioNtek kao deo programa masovne vakcinacije širom Velike Britanije.\nMargaret Kinan, koja sledeće nedelje puni 91. godinu, rekla je da je dobila „najlepši, preuranjeni rođendanski poklon“.\nInjekcija joj je data rano jutros i prva je od 800.000 doza vakcine kompanija Fajzer i Biontek koja će se davati u narednim nedeljama.\nDo kraja meseca očekuje se još do četiri miliona doza.\nU Velikoj Britaniji vakcinisaće starije od 80 godina i zdravstveno osoblje – program ima za cilj zaštitu najugroženijih i povratak života u normalu.\n„Osećam se privilegovano što sam prva osoba vakcinisana protiv Kovida-19″, rekla je Margaret Kinan.\nDodala je da joj je ovaj poklon, koji je dobila uoči rođendana, najlepši koji je mogla da poželi.\n„To znači da konačno mogu da se radujem druženju sa porodicom i prijateljima u novoj godini, jer sam veći deo ove godine bila sama“.\nUz zahvalnost medicinskom osoblju na velikoj brizi i nezi, poručila je:\n„Moj savet svima kojima su ponudili vakcinu je da je prihvate – ako sam ja mogla da je primim u 90. godini, možete i vi“.\nRekao je da je jutros imao „pomešane emocije“, navodeći da je bio „uzbuđen i oduševljen“ kada je video kako Margaret prima vakcinu, ali je naglasio i odlučnost da „kao zemlja moramo da se držimo zajedno“.\n„Ovaj virus je smrtonosan. Moramo se držati mera“, rekao je.\nDrugi po redu za vakcinu bio je 81-godišnji Vilijam Šekspir iz Vorikšira.\nVelika Britanija je prva država na svetu koja je počela da koristi vakcinu Fajzera i Bionteka nakon što su regulatori odobrili njenu upotrebu prošle nedelje.\nVakcinacija nije obavezna.\nVlada je obezbedila oko 800.000 doza vakcine koja će biti davana u narednim nedeljama.\nHenkok je rekao da očekuje da će biti potrebno „nekoliko nedelja“ da bi se vakcinisala prva grupa zdravstvenih radnika i ljudi stariji od 80 godina.\nDodao je da se „veoma nada“ da će britanski regulatori „u narednih nekoliko nedelja“ odobriti u drugu vakcinu, koju su razvili Univerzitet u Okfordu i farmaceutska kompanija AstraZeneka.


Aidata - postolje za miša: Podloge za miša: SveZaKucu.rs Prodaja, Cena, Beograd, Srbija\nKarakteristike proizvoda: Aidata - postolje za miša\nSmanjite broj pokreta rukom za određenu akciju\nPovećajte prostor na Vašem radnom stolu\nPodešavanje položaja same platforme po vertikali\nRotiranje platforme: 360 stepeni\nOpis proizvoda: Aidata - postolje za miša\nIz Aidatinog ergonomskog programa dolazi postolje za miša. Ukoliko nakon završenog rada na računaru osećate bolove u zglobovima, ramenima i rukama, možete probati sa ovom interesantnom napravom da taj bol ako ništa drugo bar umanjite. Spuštajući miš ispod stola smanjujete napetost mišića, dok u isto vreme povećavate prostor na Vašem radnom stolu. Platforma se može podešavati po vertikali, a pored toga može se rotirati 360 stepeni tako da je možete spakovati ispod stola nakon završenog rada.\nIzdiktirajte operateru šifru proizvoda - šifra ovog proizvoda je: 1506\nSifra 1506, kolicina (za 1 komad kucate 1, za 3 komada 3), Ime i prezime, Adresu isporuke, Poštanski broj, Grad, Kontakt telefon, e-mail adresu (e-mail adresa nije obavezna)\nPrimer: Sifra 1506, 2, Pavle Milosevic, Obalska 18, 11000, Beograd, 063123123, pavmi@szk.com